               26.3.2021

               FI

               Euroopan unionin virallinen lehti

               C 108/141

      P8_TA(2019)0330
      Päätös Euroopan rauhanrahaston perustamisesta
      Euroopan parlamentin suositus 28. maaliskuuta 2019 neuvostolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle unionin ulkoasioiden ja turvallisuuspolitiikan korkean edustajan tekemästä ja komission tukemasta ehdotuksesta neuvostolle neuvoston päätökseksi Euroopan rauhanrahaston perustamisesta (2018/2237(INI))
      (2021/C 108/14)

         Euroopan parlamentti, joka

                  —

                  ottaa huomioon Euroopan unionista tehdyn sopimuksen (SEU) ja Euroopan unionin toiminnasta tehdyn sopimuksen (SEUT),

                  —

                  ottaa huomioon YK:n kestävän kehityksen tavoitteet ja etenkin tavoitteet 1, 16 ja 17, joiden tarkoituksena on edistää rauhanomaisia ja osallistavia yhteiskuntia kestävän kehityksen tukemiseksi (1),

                  —

                  ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23. kesäkuuta 2000 allekirjoitetun kumppanuussopimuksen,

                  —

                  ottaa huomioon yhdennentoista Euroopan kehitysrahaston täytäntöönpanosta 2. maaliskuuta 2015 annetun neuvoston asetuksen (EU) 2015/322 (2),

                  —

                  ottaa huomioon Euroopan unionin sellaisten operaatioiden yhteisten kustannusten rahoituksen hallinnointijärjestelmän perustamisesta, joilla on sotilaallista merkitystä tai merkitystä puolustuksen alalla (Athene) ja päätöksen 2011/871/YUTP kumoamisesta 27. maaliskuuta 2015 annetun neuvoston päätöksen (YUTP) 2015/528 (3),

                  —

                  ottaa huomioon vakautta ja rauhaa edistävän välineen perustamisesta 11. maaliskuuta 2014 annetun Euroopan parlamentin ja neuvoston asetuksen (EU) N:o 230/2014 (4),

                  —

                  ottaa huomioon vakautta ja rauhaa edistävän välineen perustamisesta annetun asetuksen (EU) N:o 230/2014 muuttamisesta 12. joulukuuta 2017 annetun Euroopan parlamentin ja neuvoston asetuksen (EU) N:o 2017/2306 (5),

                  —

                  ottaa huomioon asetuksen (EU) 2017/2306 liitteenä olevan toimielinten välisen lausuman vakautta ja rauhaa edistävän välineen perustamisesta 11. maaliskuuta 2014 annetun Euroopan parlamentin ja neuvoston asetuksen (EU) N:o 230/2014 3 a artiklan mukaisten avustustoimenpiteiden rahoituslähteistä (6),

                  —

                  ottaa huomioon yhdenteentoista Euroopan kehitysrahastoon sovellettavasta varainhoitoasetuksesta 2. maaliskuuta 2015 annetun neuvoston asetuksen (EU) 2015/323 (7),

                  —

                  ottaa huomioon sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8. joulukuuta 2008 vahvistetun neuvoston yhteisen kannan 2008/944/YUTP (8) ja kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta 5. toukokuuta 2009 annetun neuvoston asetuksen (EY) N:o 428/2009 (9),

                  —

                  ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen vuosia 2014–2020 koskevasta, monivuotiseen rahoituskehykseen perustuvasta Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille (10),

                  —

                  ottaa huomioon unionin ulkoasioiden ja turvallisuuspolitiikan korkean edustajan 13. kesäkuuta 2018 komission tuella tekemän ehdotuksen neuvostolle neuvoston päätökseksi Euroopan rauhanrahaston perustamisesta (HR(2018) 94),

                  —

                  ottaa huomioon 20. joulukuuta 2013, 26. kesäkuuta 2015, 15. joulukuuta 2016, 9. maaliskuuta 2017, 22. kesäkuuta 2017, 20. marraskuuta 2017, 14. joulukuuta 2017 ja 28. kesäkuuta 2018 annetut Eurooppa-neuvoston päätelmät,

                  —

                  ottaa huomioon komission varapuheenjohtajan / unionin ulkoasioiden ja turvallisuuspolitiikan korkean edustajan 28. kesäkuuta 2016 esittelemän asiakirjan ”Jaettu näkemys, yhteinen toiminta: vahvempi Eurooppa – Euroopan unionin ulko- ja turvallisuuspoliittinen globaalistrategia”,

                  —

                  ottaa huomioon 13. marraskuuta 2017, 25. kesäkuuta 2018 ja 19. marraskuuta 2018 annetut neuvoston päätelmät turvallisuudesta ja puolustuksesta unionin globaalistrategian yhteydessä,

                  —

                  ottaa huomioon 7. kesäkuuta 2017 annetun komission tiedonannon ”Pohdinta-asiakirja Euroopan puolustuksen tulevaisuudesta” (COM(2017)0315),

                  —

                  ottaa huomioon 5. heinäkuuta 2016 annetun komission ja Euroopan ulkosuhdehallinnon yhteisen tiedonannon ”Turvallisuusalan uudistuksen tukemista koskevan koko EU:n kattavan strategisen kehyksen lähtökohdat”,

                  —

                  ottaa huomioon 18. syyskuuta 2018 annetun tilintarkastustuomioistuimen erityiskertomuksen nro 20/2018 ”Afrikan rauhan ja turvallisuuden rakenteet: EU:n tuki on kohdistettava uudelleen”,

                  —

                  ottaa huomioon 21. toukokuuta 2015 antamansa päätöslauselman yhteisen turvallisuus- ja puolustuspolitiikan rahoituksesta (11),

                  —

                  ottaa huomioon 22. marraskuuta 2016 antamansa päätöslauselman Euroopan puolustusunionista (12),

                  —

                  ottaa huomioon 13. joulukuuta 2017 (13) ja 12. joulukuuta 2018 (14) antamansa päätöslauselman yhteisen turvallisuus- ja puolustuspolitiikan (YTPP) täytäntöönpanoa koskevasta vuosittaisesta kertomuksesta,

                  —

                  ottaa huomioon työjärjestyksen 113 artiklan,

                  —

                  ottaa huomioon ulkoasiainvaliokunnan mietinnön (A8-0157/2019),

                  A.

                  ottaa huomioon, että EU haluaa olla rauhan edistämisessä maailmanlaajuinen toimija, jonka tavoitteena on ylläpitää kansainvälistä rauhaa ja turvallisuutta ja turvata kansainvälisen humanitaarisen oikeuden ja ihmisoikeuslainsäädännön kunnioittaminen;

                  B.

                  toteaa, että unionilla on entistä suurempi vastuu oman turvallisuutensa varmistamisesta viime vuosina merkittävästi heikentyneessä strategisessa ympäristössä;

                  C.

                  katsoo, että unionin haastava turvallisuusympäristö edellyttää, että se on strategisesti riippumaton, minkä 28 valtion ja hallituksen päämiestä tunnustivat kesäkuussa 2016 Euroopan unionin globaalistrategiassa, ja että otetaan käyttöön välineitä, joilla vahvistetaan unionin valmiuksia säilyttää rauha, estää konfliktit, edistää rauhanomaisia, oikeudenmukaisia ja osallistavia yhteiskunta ja lujittaa kansainvälistä turvallisuutta; ottaa huomioon, että kestävän kehityksen tunnustettuja ennakkoedellytyksiä ovat turvalliset ja rauhanomaiset yhteiskunnat;

                  D.

                  ottaa huomioon, että Euroopan rauhanrahaston (jäljempänä ”ERR” tai ”rahasto”) tarkoituksena ei ole militarisoida Euroopan unionin ulkoisia toimia vaan saada aikaan synergioita ja lisätä tehokkuutta tarjoamalla jo nyt olemassa olevien ulkoisten toimien operationaaliseen rahoitukseen pakettiratkaisu, jos rahoitus unionin talousarviosta ei ole mahdollista;

                  E.

                  ottaa huomioon, että perussopimuksen mukaisesti EU:n ja toimielinten on toteutettava yhteinen ulko- ja turvallisuuspolitiikka (YUTP), mukaan lukien asteittain määriteltävä yhteinen puolustuspolitiikka, joka saattaa johtaa yhteiseen puolustukseen tämän sopimuksen 42 artiklan mukaisesti, sekä näin lujitettava Euroopan ominaislaatua ja riippumattomuutta rauhan, turvallisuuden ja edistyksen edistämiseksi Euroopassa ja maailmassa; ottaa huomioon, että ehdotettu rahasto on tervetullut askel tähän suuntaan ja että komission varapuheenjohtajaa / korkeaa edustajaa on kannustettava jatkamaan sen kehittämistä ja täytäntöönpanoa;

                  F.

                  ottaa huomioon, että EU on maailman suurin kehitysavun ja humanitaarisen avun antaja ja se vahvistaa turvallisuuden ja kehityksen välistä yhteyttä tavoitteenaan kestävän rauhan saavuttaminen;

                  G.

                  katsoo, että unionin rahoituksen ja välineiden käytön lisäämistä olisi kannustettava yhteistyön parantamiseksi, valmiuksien kehittämiseksi ja tulevien operaatioiden toteuttamiseksi ja jotta säilytettäisiin rauha, ehkäistäisiin, hallittaisiin ja ratkaistaisiin konflikteja ja torjuttaisiin kansainväliseen turvallisuuteen kohdistuvia uhkia; korostaa, että ERR:n avulla olisi etenkin rahoitettava unionin sotilaallisia operaatioita, vahvistettava kolmansien valtioiden ja alueellisten ja kansainvälisten organisaatioiden sotilaallisia ja puolustuksellisia valmiuksia ja osallistuttava alueellisten tai kansainvälisten organisaatioiden tai kolmansien maiden johdolla toteutettavien rauhanturvaoperaatioiden rahoittamiseen;

                  H.

                  ottaa huomioon, että unioni on pitänyt aiemmin haasteellisena sellaisten operaatioiden rahoitusta, joilla on merkitystä puolustuksen alalla; toteaa, että parlamentti on korostanut toistuvasti, että rahoituksen on oltava joustavampaa ja tehokkaampaa ja sen on ilmaistava yhteisvastuuta ja määrätietoisuutta; katsoo, että on otettava käyttöön uusia välineitä ja keinoja, joilla voidaan varmistaa, että unioni voi hoitaa tehtävänsä globaalina toimijana turvallisuuden alalla; katsoo, että tällaisiin välineisiin on kohdistettava asianmukaista parlamentaarista valvontaa ja niiden on oltava unionin lainsäädännön mukaisia;

                  I.

                  ottaa huomioon, että naisten osallistuminen rauhanprosesseihin on edelleen yksi heikoimmin täyttyneistä naisia, rauhaa ja turvallisuutta koskevan toimintaohjelman osa-alueista, vaikka naiset ovat turvallisuutta uhkaavien ja humanitaaristen kriisien pääasiallisia uhreja ja vaikka silloin, kun naisilla on selkeä rooli rauhanprosesseissa, todennäköisyys saada aikaan vähintään 15 vuotta kestävä sopimus kasvaa 35 prosentilla;

                  J.

                  ottaa huomioon, että sisäinen ja ulkoinen turvallisuus ovat yhä enemmän kytkeytyneet toisiinsa; ottaa huomioon, että EU on toteuttanut merkittäviä toimia lisätäkseen jäsenvaltioiden välistä yhteistyötä puolustuksen alalla; toteaa, että unioni on aina ollut ja haluaa vastaisuudessakin olla ylpeä pehmeästä vallastaan; katsoo, että vallitsevan huolestuttavan tilanteen muuttuessa unioni ei voi kuitenkaan jäädä vain siviilimahdiksi, vaan sen on kehitettävä ja vahvistettava sotilaallisia valmiuksiaan, joita olisi käytettävä yhtenäisesti ja johdonmukaisesti EU:n kaikkien muiden ulkoisten toimien kanssa; toteaa, että kolmansien maiden kehitys ei ole mahdollista ilman turvallisuutta ja rauhaa; katsoo, että armeijalla on tässä mielessä keskeinen rooli etenkin maissa, joissa siviiliviranomaiset eivät kykene hoitamaan tehtäviään turvallisuustilanteen takia; katsoo, että rahasto voi selvästi johtaa EU:n entistä voimakkaampaan panokseen kumppanimaissa, ja se voi parantaa EU:n ulkoisen toiminnan vaikuttavuutta sekä antaa EU:lle mahdollisuuden nousta tulevaisuudessa merkittäväksi vakautta ja turvallisuutta edistäväksi toimijaksi;

                  K.

                  katsoo, että unionin ulkoisia toimia ei pidä välineellistää muuttoliikkeen hallintatoimiksi ja kaikissa toimissa kolmansien maiden kanssa on samalla edistettävä ihmisoikeustilanteen parantamista näissä maissa;

                  L.

                  katsoo, että aseiden leviämisen estämisellä ja aseidenriisumisella on merkittävä vaikutus, kun vähennetään konfliktien lietsomista ja edistetään vakautta ydinsulkusopimuksesta ja siihen liittyvästä ydinturvaa ja asesulkua koskevasta parlamentin päätöslauselmasta (15) johtuvien velvoitteiden mukaisesti; ottaa huomioon, että maailma on turvallisempi ilman joukkotuhoaseita; ottaa huomioon, että unioni on ollut johtava toimija ydinaseiden kieltämisessä ja sen olisi toimittava tässä suhteessa entistä ponnekkaammin;

                  M.

                  ottaa huomioon, että perussopimuksissa ei määrätä YTPP:n ulkopuolisesta unionin ulkoisesta sotilaallisesta toiminnasta; ottaa huomioon, että kaikkien unionin jäsenvaltioiden aito yhteinen ulko- ja turvallisuuspolitiikka lisää unionin ulkopoliittista liikkumavaraa; huomauttaa, että ainoita mahdollisia unionin ulkopuolisia YTPP-sotilasoperaatioita ovat unionin ulkopuolella toteutetut rauhanturvaamiseen, konfliktinestoon ja kansainvälisen turvallisuuden lujittamiseen liittyvät operaatiot SEU-sopimuksen 42 artiklan 1 kohdassa tarkoitettujen Yhdistyneiden kansakuntien peruskirjan periaatteiden mukaisesti;

                  N.

                  toteaa, että tuki kumppaneiden sotilaallisille rauhanoperaatioille on tähän saakka tarjottu unionin talousarvion ulkopuolelta Euroopan kehitysrahaston (EKR) yhteyteen perustetun ja siitä rahoitetun Afrikan rauhanrahaston kautta; huomauttaa, että Afrikan rauhanrahaston toiminta rajoittuu tällä hetkellä Afrikan unionin tai Afrikan alueellisten järjestöjen johtamiin operaatioihin;

                  O.

                  katsoo, että ERR:n odotetaan antavan unionille valmiudet osallistua suoraan kolmansien maiden johtamien rauhanoperaatioiden rahoittamiseen ja kansainvälisten järjestöjen toimintaan maailmanlaajuisesti rajoittumatta Afrikkaan tai Afrikan unioniin;

                  P.

                  ottaa huomioon, että ehdotettu rahasto korvaa Athene-järjestelmän ja Afrikan rauhanrahaston; ottaa huomioon, että sillä täydennetään aloitetta turvallisuuden ja kehityksen edistämisestä valmiuksia kehittämällä siten, että siitä rahoitetaan unionin puolustustoimintoja, kuten Afrikan unionin rauhanturvaoperaatioita, omien sotilaallisten YTPP-operaatioiden yhteisiä kustannuksia ja kumppanien sotilaallisten valmiuksien kehittämistä, joita ei SEU-sopimuksen 41 artiklan 2 kohdan mukaisesti oteta menoina unionin talousarvioon;

                  Q.

                  toteaa, että rahaston puitteissa toteutettujen operaatioiden on oltava perusoikeuskirjassa vahvistettujen periaatteiden ja arvojen sekä kansainvälisen humanitaarisen oikeuden ja ihmisoikeuslainsäädännön mukaisia; katsoo, että operaatiot, joita ei ole määritelty eettisesti hyväksyttäviksi ihmisten turvallisuuden, terveyden, vapauden, yksityisyyden, koskemattomuuden ja ihmisarvon kannalta, on arvioitava perusteellisesti ja niitä on harkittava uudelleen;

                  R.

                  toteaa, että yhteisten kustannusten osuus on yhä erittäin vähäinen (arviolta 5–10 prosenttia kaikista kuluista) ja että sotilasoperaatioiden kansallisesti rahoitettavien kustannusten ja vastuiden suuri osuus (joka perustuu periaatteeseen, jonka mukaan kustannukset kuuluvat sinne, missä ne syntyvät) on solidaarisuus- ja taakanjakoperiaatteiden vastainen ja estää entisestään jäsenvaltioita osallistumasta aktiivisesti YTPP-operaatioihin;

                  S.

                  toteaa, että ERR:n keskimääräiseksi vuotuiseksi talousarvioksi on ehdotettu 1 500 000 000 euroa, kun Athene-järjestelmän ja Afrikan rauhanrahaston yhdistetyt menot ovat olleet vuosittain 250 000 000 euron ja 500 000 000 euron välillä; katsoo, ettei ehdotuksessa ole perusteltu riittävästi 1 000 000 000 euron vuotuisen lisäyksen mahdollisia syitä tai taattu sitä asianmukaisesti;

                  T.

                  toteaa, että ERR on talousarvion ulkopuolinen mekanismi, joka rahoitetaan BKTL-jakoperusteen mukaisesti jäsenvaltioiden vuotuisilla maksuosuuksilla ja jonka odotetaan antavan unionille mahdollisuuden lisätä rahoitusosuuttaan sotilasoperaatioiden yhteisistä kustannuksista (35–45 prosenttia) verrattuna tämänhetkiseen Athene-järjestelmään; ottaa huomioon, että rahaston avulla halutaan myös varmistaa, että unionin rahoitusta on saatavilla pysyvästi, jotta varmistetaan asianmukaiset kriisivalmiussuunnitelmat, helpotetaan rahoituksen nopeaa käyttöönottoa ja parannetaan joustavuutta nopean toiminnan tapauksessa; ottaa huomioon, että parlamentti on jo kauan vaatinut, että tähän sisällytetään kunnianhimoisesti YTPP-operaatioiden yhteiseen rahoittamiseen tarkoitettu Athene-järjestelmä ja että sitä laajennetaan; toteaa kuitenkin, että ehdotetulla neuvoston päätöksellä ei ole samaa sitovaa luonnetta kuin Afrikan rauhanrahastosta tehdyllä sisäisellä sopimuksella, mikä tarkoittaa, että jäsenvaltiot voivat jättäytyä ERR:n toimien rahoituksen ulkopuolelle;

                  U.

                  katsoo, että lisäämällä yhteisiä kustannuksia ehdotettu rahasto edistää jäsenvaltioiden välistä yhteenkuuluvuutta ja rohkaisee erityisesti niitä jäsenvaltioita, joilta puuttuu taloudellisia tai toiminnallisia resursseja, osallistumaan YTPP-operaatioihin;

                  V.

                  ottaa huomioon, että neuvosto ilmaisi 19. marraskuuta 2018 antamissaan päätelmissä varauksellisen tukensa ERR:a koskevalle ehdotukselle; pitää kuitenkin tärkeänä, että pyritään hyväksymään kunnianhimoinen ehdotus, joka sisältää kaikki ehdotetut komponentit, myös Athene-järjestelmän;

                  W.

                  ottaa huomioon, että YTPP:n alalla toteutettaviin tehtäviin kuuluvat kaikki rahastoon liittyvät sotilaalliset tehtävät, jotka on lueteltu SEU-sopimuksen 43 artiklan 1 kohdassa ja joihin kuuluvat yhteiset toimet aseidenriisunnan alalla, humanitaariset ja pelastuspalvelutehtävät, neuvonta- ja tukitehtävät sotilasasioissa, konfliktinesto- ja rauhanturvaamistehtävät, taistelujoukkojen tehtävät kriisinhallinnassa, mukaan lukien rauhanpalauttaminen ja konfliktin jälkeinen vakauttaminen, ja terrorismin torjunta, myös antamalla tukea kolmansille maille terrorismin torjumiseksi niiden alueella, ja niiden yhteydessä on noudatettava täysin ihmisoikeuksia; ottaa huomioon, että SEU-sopimuksen 41 artiklan 2 kohdan poikkeusta sovelletaan ainoastaan tällaisten sotilasoperaatioiden toimintamenoihin; ottaa huomioon, että kaikki muut YTPP:stä johtuvat toimintamenot, myös menot muista SEU-sopimuksen 42 artiklassa tarkoitetuista toimista, olisi otettava menoina unionin talousarvioon; toteaa, että ERR:n hallintomenot olisi otettava menoina unionin talousarvioon;

                  X.

                  ottaa huomioon, että SEU-sopimuksen 41 artiklan 2 kohdan mukaisesti kaikki YUTP:stä aiheutuvat toimintamenot otetaan menoina unionin talousarvioon, lukuun ottamatta menoja, joilla on sotilaallista merkitystä tai merkitystä puolustuksen alalla; katsoo, että rahastosta olisi rahoitettava päätösehdotuksen 2 artiklan a alakohdan mukaan ”operaatioita, joilla on sotilaallista merkitystä tai merkitystä puolustuksen alalla” ja d alakohdan mukaan ”muita […] unionin operatiivisia toimia, joilla on sotilaallista merkitystä tai merkitystä puolustuksen alalla”;

                  Y.

                  ottaa huomioon, että SEU-sopimuksen 21 artiklan 2 kohdan d alakohdan nojalla unioni määrittelee ja toteuttaa yhteistä politiikkaa ja toimintaa ja pyrkii saamaan aikaan pitkälle menevää yhteistyötä kaikilla kansainvälisten suhteiden aloilla tavoitteenaan edistää kehitysmaiden talouden, yhteiskunnan ja ympäristön kannalta kestävää kehitystä ja pyrkien ensisijaisesti köyhyyden poistamiseen;

                  Z.

                  ottaa huomioon, että SEUT-sopimuksen 208 artiklan 1 kohdan toisen alakohdan mukaisesti unionin kehitysyhteistyöpolitiikan päätavoite on köyhyyden vähentäminen ja lopulta sen poistaminen; toteaa, että saman kohdan mukaan ”unioni ottaa huomioon kehitysyhteistyöpolitiikan tavoitteet toteuttaessaan muita sellaisia politiikkoja, jotka voivat vaikuttaa kehitysmaihin”; toteaa, että toinen lause sisältyy perussopimuksen määräykseen ja on näin EU:lle perustuslaillinen velvoite kehityspolitiikan johdonmukaisuuden periaatteen mukaisesti;

                  AA.

                  katsoo, että unionin ulkopuolella toteutettavat sotilas- ja siviilioperaatiot on pidettävä erillään toisistaan, jotta varmistetaan, että siviilioperaatiot rahoitetaan pelkästään unionin talousarviovaroista;

                  AB.

                  toteaa, että unionin olisi myönnettävä YTPP-operaatioihin osallistuvalle henkilöstölle vastaava asema kuin kansallisille asiantuntijoille yhdenmukaistamalla heidän asemansa ja tarjoamalla parhaan mahdollisen suojan unionin henkilöstösääntöjen mukaisesti; toteaa, että kaikki tähän asemaan perustuvat korvaukset, matkakulut, päivärahat ja terveydenhuoltomenot olisi otettava unionin talousarvioon hallintomenoina;

                  AC.

                  ottaa huomioon tilintarkastustuomioistuimen julkaiseman erityiskertomuksen Afrikan rauhanrahastosta rahoitettavista Afrikan rauhan ja turvallisuuden rakenteista ja ehdotuksen tämän rahaston sisällyttämisestä ERR:än ja sen laajentamisesta; toteaa, että tilintarkastustuomioistuimen mukaan tämän tuen painopisteitä ei määritelty riittävän tarkasti ja sen vaikutus on ollut rajallinen; toteaa, että tilintarkastustuomioistuimen suositukset on otettava asianmukaisesti huomioon, jos uuden rahaston rahoitusta halutaan lisätä kunnianhimoisesti;

                  AD.

                  ottaa huomioon, että ehdotukseen ei liitetty arviota hallintomenojen rahoitusvaikutuksista; toteaa, että ERR:n hallintomenoista koituu huomattavia vaikutuksia unionin talousarvioon; katsoo, että ERR:n palvelukseen ei saisi ottaa tai siirtää uutta henkilöstöä korvattavien välineiden parissa nyt työskentelevän henkilöstön lisäksi; katsoo, että yhdistämällä nykyään erillään olevat välineet yhteen hallintorakenteeseen saadaan aikaan yhteisvaikutuksia, joiden ansiosta rahaston laajempaa maantieteellistä soveltamisalaa olisi helpompaa hallinnoida; toteaa, että lisähenkilöstöä olisi otettava palvelukseen ainoastaan, jos ja kun tulot operaatiosta tai toimenpiteestä on todella voitu kerätä kaikilta osallistuvilta jäsenvaltioilta; katsoo, että tulojen ajallinen rajoittuminen edellyttää, että rahastoon liittyviin tehtäviin palkatun henkilöstön tai rahaston erikoistehtävien tai toimenpiteen suorittamista varten siirretyn henkilöstön sopimusten määräaikaa on rajattava vastaavasti; katsoo, ettei rahaston palvelukseen saisi ottaa eikä siirtää henkilöstöä jäsenvaltiosta, joka on antanut tiettyä operaatiota tai toimenpidettä koskevan virallisen lausuman SEU-sopimuksen 31 artiklan 1 kohdan mukaisesti;

                  AE.

                  ottaa huomioon, että korkean edustajan / varapuheenjohtajan olisi kuultava parlamenttia säännöllisesti kaikista YUTP:n ja YTPP:n tärkeimmistä näkökohdista ja perusvalinnoista ja niiden kehityksestä; katsoo, että parlamenttia olisi kuultava ja sille olisi tiedotettava ajoissa, jotta se voi esittää näkemyksensä ja kysymyksensä, myös kehityspolitiikan johdonmukaisuudesta, korkealle edustajalle / varapuheenjohtajalle ja neuvostolle ennen päätöksentekoa tai toimiin ryhtymistä; toteaa, että korkean edustajan / varapuheenjohtajan olisi otettava parlamentin näkemykset, myös kehityspolitiikan johdonmukaisuutta koskevat näkemykset, huomioon ja sisällytettävä ne ehdotuksiinsa, tarkasteltava uudelleen päätöksiä tai päätösten osia, joita parlamentti vastustaa, tai peruutettava tällaiset ehdotukset, sanotun rajoittamatta jäsenvaltion mahdollisuutta viedä aloitetta tällaisessa tapauksessa eteenpäin, ja ehdotettava parlamentin kehotuksesta YTPP:tä koskevia neuvoston päätöksiä; toteaa, että parlamentin olisi käytävä vuosittain keskustelu korkean edustajan / varapuheenjohtajan kanssa rahastosta rahoitettavista operaatioista;

                  1.

                  suosittaa neuvostolle, että

                              a)

                              SEU-sopimuksen 31 artiklan 1 kohtaan turvautuvan jäsenvaltion maksuosuuksia rahastoon ei vähennetä, sillä se horjuttaisi rahoitusjärjestelmän ja rahaston yleisen rahoituksen perustana olevaa BKTL-jakoperustetta;

                              b)

                              päätökseen sisällytetään viittaus parlamentin rooliin vastuuvapauden myöntävänä viranomaisena, kuten tällä hetkellä on tehty Euroopan kehitysrahaston ja tätä kautta Afrikan rauhanrahaston tapauksessa EKR:ään sovellettavien varainhoitoa koskevien säännösten mukaisesti, jotta voidaan säilyttää johdonmukaisuus rahaston alaisuudessa tapahtuvan unionin ulkoisen toiminnan ja sen muiden asiaa koskevien politiikkatoimien välillä SEU-sopimuksen 18 artiklan ja 21 artiklan 2 kohdan d alakohdan, yhdistettynä SEUT-sopimuksen 208 artiklaan, mukaisesti;

                              c)

                              parlamenttiin luodaan mekanismi, jossa tarkasti säänneltyjen menettelyjen mukaisesti annetaan mahdollisuus tutustua oikea-aikaisesti tietoihin, myös alkuperäisiin asiakirjoihin, jotka koskevat rahaston vuotuista talousarviota, lisätalousarvioita, siirtoja, toimintaohjelmia (myös valmisteluvaiheessa olevia toimintaohjelmia), avustustoimenpiteiden (myös tapauskohtaisten avustustoimenpiteiden) toteutusta, sopimuksia täytäntöönpanevien toimijoiden kanssa ja selvityksiä toteutuneista tuloista ja menoista sekä vuotuisia tilinpäätöksiä, rahoitusselvitystä, arviointikertomusta ja tilintarkastustuomioistuimen vuosikertomusta;

                              d)

                              hyväksytään mahdollisuus tutustua kaikkiin luottamuksellisiin asiakirjoihin neuvoteltaessa neuvoston arkaluonteisten turvallisuus- ja puolustuspolitiikan alan tietojen saamisesta Euroopan parlamentin tutustuttavaksi tehdyn Euroopan parlamentin ja neuvoston välisen toimielinten sopimuksen päivittämisestä;

                              e)

                              varmistetaan, että operaatiot, toimintaohjelmat, tapauskohtaiset avustustoimenpiteet ja muut rahastosta rahoitetut operatiiviset toimet eivät millään tavoin loukkaa tai riko SEU-sopimuksen 21 artiklassa vahvistettuja perusperiaatteita eikä niissä rikota kansainvälistä oikeutta, etenkään kansainvälistä humanitaarista oikeutta ja ihmisoikeuslainsäädäntöä;

                              f)

                              Athene-järjestelmän tarkistaminen saatetaan päätöksen tämän vuoden loppuun mennessä, jos mahdollista, ja se sisällytetään saumattomasti rahastoon mutta samalla järjestelmän operatiivinen tehokkuus ja joustavuus säilytetään;

                              g)

                              varmistetaan, että tehokkuushyödyt ja vaikuttavuuden parantuminen sen ansiosta, että käytössä on yksi ainoa väline, säilyvät, kun ehdotukseen tehdään tarvittavat mukautukset;

                              h)

                              tekstiin sisällytetään seuraavat tarkistukset:

                                          —

                                          korvataan johdanto-osan 4 kappaleessa sanat ”yhteiseen ulko- ja turvallisuuspolitiikkaan” sanoilla ”yhteiseen turvallisuus- ja puolustuspolitiikkaan” ja 1 artiklassa sanat ”yhteisen ulko- ja turvallisuuspolitiikan” sanoilla ”yhteisen turvallisuus- ja puolustuspolitiikan”;

                                          —

                                          lisätään uusi johdanto-osan 10 a kappale seuraavasti: ”(10 a) SEU 43 artiklan 1 kohdassa tarkoitettuja tehtäviä, joihin kuuluu neuvonta ja tuki sotilasasioissa, voidaan toteuttaa vahvistamalla kolmansien valtioiden ja alueellisten ja kansainvälisten järjestöjen sotilaallisia ja puolustukseen liittyviä valmiuksia rauhan säilyttämiseksi, konfliktien estämiseksi, hallitsemiseksi ja ratkaisemiseksi sekä kansainvälisten turvallisuusuhkien torjumiseksi samalla, kun noudatetaan tiukasti kansainvälistä humanitaarista oikeutta ja kansainvälistä ihmisoikeuslainsäädäntöä sekä sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8 päivänä joulukuuta 2008 vahvistetun neuvoston yhteisen kannan 2008/944/YUTP ja kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta 5 päivänä toukokuuta 2009 annetun neuvoston asetuksen (EY) N:o 428/2009 kriteereitä.”;

                                          —

                                          lisätään uusi johdanto-osan 10 b kappale seuraavasti: ”(10 b) SEU 43 artiklan 1 kohdassa tarkoitettuja konfliktinesto- ja rauhanturvaamistehtäviä voidaan toteuttaa osallistumalla alueellisten tai kansainvälisten järjestöjen tai kolmansien valtioiden johtamien rauhanoperaatioiden rahoitukseen.”;

                                          —

                                          lisätään uusi johdanto-osan 10 c kappale seuraavasti: ”(10 c) Unionin rahoituksella tuetuissa operaatioissa on otettava huomioon YK:n päätöslauselma 1325 naisista, rauhasta ja turvallisuudesta.”;

                                          —

                                          muutetaan 2 artiklan a alakohta seuraavasti: ”a) rahoittamalla osaltaan yhteiseen turvallisuus- ja puolustuspolitiikkaan (YTPP) kuuluvia operaatioita, joilla on sotilaallista merkitystä tai merkitystä puolustuksen alalla;”;

                                          —

                                          muutetaan 2 artiklan b alakohta seuraavasti: ”b) vahvistamalla kolmansien valtioiden ja alueellisten ja kansainvälisten järjestöjen sotilaallisia ja puolustukseen liittyviä valmiuksia säilyttää rauha, estää, hallita ja ratkaista konflikteja ja puuttua kansainvälisiin turvallisuusuhkiin ja kyberturvallisuusuhkiin.”;

                                          —

                                          lisätään 3 artiklaan uusi 2 a kohta seuraavasti: ”2 a. Tämän rahaston hallintomenot otetaan menoina unionin talousarvioon ja jaotellaan vuosittain liitteen I a (uusi) mukaisesti ja annetaan tiedoksi.”;

                                          —

                                          muutetaan 5 artiklan c alakohta seuraavasti: ”c) ’operaatiolla’ sotilasoperaatiota, joka on perustettu SEU 42 artiklan mukaisesti yhteisen turvallisuus- ja puolustuspolitiikan puitteissa toteuttamaan SEU 43 artiklan 1 kohdassa tarkoitettuja tehtäviä, joilla on sotilaallista merkitystä tai merkitystä puolustuksen alalla, mukaan lukien tehtävät, joiden toteuttaminen on annettu jäsenvaltioiden ryhmälle SEU 44 artiklan mukaisesti;”;

                                          —

                                          lisätään 6 artiklan loppuun uusi alakohta seuraavasti: ”Kaikki YUTP:hen ja erityisesti YTPP:hen kuuluviin siviilinäkökohtiin, voimavaroihin tai operaatioihin liittyvät toimet tai niiden osat rahoitetaan yksinomaan unionin talousarviosta.”;

                                          —

                                          muutetaan 7 artikla seuraavasti: ”Mikä tahansa jäsenvaltio, korkea edustaja tai korkea edustaja komission tukemana voi esittää ehdotuksia SEU V osaston nojalla toteutettavista, rahastosta rahoitettavista unionin toimista. Korkea edustaja tiedottaa Euroopan parlamentille ajoissa tällaisesta ehdotuksesta.”;

                                          —

                                          muutetaan 10 artiklan 1 kohta seuraavasti: ”Johdonmukaisuus rahaston avulla rahoitettujen unionin toimien ja muiden asiaa koskevien unionin politiikkatoimien yhteydessä toteutettavien unionin muiden toimien välillä on varmistettava SEU 21 artiklan 3 kohdan ja 26 artiklan 2 kohdan mukaisesti. Rahaston avulla rahoitettujen toimien on myös vastattava näiden unionin muiden politiikkatoimien tavoitteita kolmansiin maihin ja kansainvälisiin järjestöihin nähden;)”;

                                          —

                                          lisätään 10 artiklaan uusi 3 a kohta seuraavasti: ”3 a. Korkea edustaja raportoi Euroopan parlamentille kaksi kertaa vuodessa 1 kohdassa tarkoitetusta johdonmukaisuudesta.”;

                                          —

                                          lisätään 11 artiklaan uusi 2 a kohta seuraavasti: ”2 a. Rahastolla on yhteyshenkilö Euroopan parlamenttiin. Lisäksi YTPP:stä ja kriisitoiminnasta vastaava varapääsihteeri keskustelee vuosittain asianomaisen parlamentin elimen kanssa tiedottaakseen rahastosta säännöllisesti.”;

                                          —

                                          muutetaan 12 artiklan 1 kohta seuraavasti: ”Perustetaan rahastokomitea, jäljempänä ’komitea’, jossa on yksi edustaja kustakin osallistuvasta jäsenvaltiosta. Euroopan ulkosuhdehallinnon (EUH) ja komission edustajat kutsutaan osallistumaan komitean kokouksiin; he eivät osallistu sen äänestyksiin. Euroopan puolustusviraston (EDA) edustajia voidaan kutsua osallistumaan komitean kokouksiin käsiteltäessä asioita, jotka liittyvät EDAn toimialaan; he eivät osallistu komitean äänestyksiin eivätkä ole niissä läsnä. Euroopan parlamentin edustajia voidaan kutsua osallistumaan komitean kokouksiin; he eivät osallistu komitean äänestyksiin eivätkä ole niissä läsnä.”;

                                          —

                                          muutetaan 13 artiklan 8 kohta seuraavasti: ”8. Hallinnoijan on varmistettava tehtäviensä jatkuvuus 9 artiklassa tarkoitetun EUH:n toimivaltaisten sotilaallisten rakenteiden hallintorakenteen kautta.”;

                                          —

                                          lisätään 13 artiklaan uusi 8 a kohta seuraavasti: ”8 a. Hallinnoija osallistuu tietojen antamiseen Euroopan parlamentille.”;

                                          —

                                          lisätään 16 artiklaan uusi 8 a kohta seuraavasti: ”8 a. Operaatioiden komentajat osallistuvat tietojen antamiseen Euroopan parlamentille.”;

                                          —

                                          muutetaan 34 artiklan 1 kohta seuraavasti: ”Hallinnoija ehdottaa komitealle rahaston sisäisen tarkastajan ja vähintään yhden avustavan sisäisen tarkastajan nimittämistä neljän vuoden toimikaudeksi, joka voidaan uusia kaikkiaan enintään kahdeksan vuotta kestäväksi toimikaudeksi. Sisäisillä tarkastajilla on oltava tarvittava ammattipätevyys, ja heidän on annettava riittävät takeet turvallisuudesta, puolueettomuudesta ja riippumattomuudesta. Sisäinen tarkastaja ei saa olla tulojen ja menojen hyväksyjä eikä tilinpitäjä. Hän ei saa osallistua tilinpäätösten laatimiseen.”;

                                          —

                                          muutetaan 47 artiklan 4 kohta seuraavasti: ”4. Komitea hyväksyy yhteisesti rahoitettujen varusteiden ja infrastruktuurin käyttötarkoituksen ottaen huomioon operatiiviset tarpeet, ihmisoikeudet, turvallisuus ja vääriin käsiin kulkeutumisen riskinarviointi varmennettujen käyttötarkoitusten ja loppukäyttäjien kohdalla sekä rahoitusta koskevat arviointiperusteet. Käyttötarkoitus voi olla seuraava:

                                                      i)

                                                      infrastruktuuri voidaan myydä tai siirtää rahaston välityksellä isäntävaltiolle, jäsenvaltiolle tai kolmannelle osapuolelle

                                                      ii)

                                                      varusteet voidaan joko myydä rahaston välityksellä jäsenvaltiolle, isäntävaltiolle tai kolmannelle osapuolelle tai varastoida ja huoltaa rahaston, jäsenvaltion tai kolmannen osapuolen toimesta myöhemmässä operaatiossa käyttöä varten.”;

                                          —

                                          muutetaan 47 artiklan 6 kohta seuraavasti: ”6. Myynti tai siirto isäntävaltiolle tai kolmannelle osapuolelle toteutetaan kansainvälisen oikeuden mukaisesti noudattaen asiaankuuluvia ihmisoikeussäännöksiä ja haitan aiheuttamisen välttämistä koskevaa (’do no harm’) periaatetta sekä asiaankuuluvien voimassa olevien turvallisuussääntöjen mukaisesti ja noudattaen täysin sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8 päivänä joulukuuta 2008 vahvistetun neuvoston yhteisen kannan 2008/944/YUTP ja kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta 5 päivänä toukokuuta 2009 annetun neuvoston asetuksen (EY) N:o 428/2009 (uudelleenlaadittu) kriteerejä.”;

                                          —

                                          muutetaan 48 artiklan 1 kohta seuraavasti: ”Korkea edustaja voi esittää neuvostolle mahdollista toimintaohjelmaa tai mahdollista tapauskohtaista avustustoimenpidettä koskevan toiminta-ajatuksen. Korkea edustaja tiedottaa Euroopan parlamentille tällaisesta ajatuksesta.”;

                                          —

                                          muutetaan 49 artiklan 1 kohta seuraavasti: ”Neuvosto hyväksyy toimintaohjelmat korkean edustajan ehdotuksesta. Euroopan parlamentille tiedotetaan neuvoston hyväksymistä toimintaohjelmista.”;

                                          —

                                          muutetaan 50 artiklan 3 kohta seuraavasti: ”Jos pyyntö ei kuulu olemassa olevien toimintaohjelmien alaan, neuvosto voi hyväksyä tapauskohtaisen avustustoimenpiteen korkean edustajan ehdotuksesta. Euroopan parlamentille tiedotetaan neuvoston hyväksymistä tapauskohtaisista avustustoimenpiteistä;”;

                                          —

                                          lisätään 52 artiklaan uusi 2 a kohdan f a alakohta seuraavasti: ”f a) Rahastosta rahoitetuista laitteista julkaistaan yksityiskohtainen luettelo;”;

                                          —

                                          muutetaan 53 artiklan 1 kohdan b alakohta seuraavasti: ”b) toimitetaan tosiasiallisesti kyseisen kolmannen valtion asevoimille edellyttäen, että noudatetaan sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8 päivänä joulukuuta 2008 vahvistetun neuvoston yhteisen kannan 2008/944/YUTP ja kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta 5 päivänä toukokuuta 2009 annetun neuvoston asetuksen (EY) N:o 428/2009 kriteerejä;”;

                                          —

                                          muutetaan 53 artiklan 1 kohdan d alakohta seuraavasti: ”otetaan käyttöön ja niitä käytetään unionin politiikkojen mukaisesti ottaen asianmukaisesti huomioon kansainvälinen oikeus, etenkin ihmisoikeuslainsäädäntö, ja käyttötarkoitussertifikaatit, etenkin uudelleensiirtoja koskevat klausuulit;”;

                                          —

                                          muutetaan 53 artiklan 1 kohdan e alakohta seuraavasti: ”e) ovat neuvoston tai komitean mahdollisesti päättämien, niiden käyttöä, myyntiä tai siirtoa koskevien rajoitusten mukaisesti hallinnoituja ja vastaavat asiaankuuluvia loppukäyttäjiä koskevia sertifikaatteja sekä sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä 8 päivänä joulukuuta 2008 vahvistetun neuvoston yhteisen kannan 2008/944/YUTP ja kaksikäyttötuotteiden vientiä, siirtoa, välitystä ja kauttakulkua koskevan yhteisön valvontajärjestelmän perustamisesta 5 päivänä toukokuuta 2009 annetun neuvoston asetuksen (EY) N:o 428/2009 kriteerejä.”;

                                          —

                                          muutetaan 54 artiklan 1 kohta seuraavasti: ”Täytäntöönpanevan toimijan, jolle on annettu tehtäväksi rahaston kautta rahoitettavien menojen toteuttaminen, on noudatettava moitteettoman varainhoidon ja avoimuuden periaatteita ja toimittajan on täytynyt suorittaa tarvittavat riskinarvioinnit ja käyttötarkoituksen valvonta ja otettava asianmukaisesti huomioon unionin perusarvot ja kansainvälinen oikeus, etenkin ihmisoikeudet ja haitan aiheuttamisen välttämistä koskeva (’do no harm’) periaate. Tällaiselle täytäntöönpanevalle toimijalle tehdään etukäteen riskinarviointi mahdollisten ihmisoikeuksiin ja hallintoon liittyvien riskien arvioimiseksi.”;

                  2.

                  suosittaa, että komission varapuheenjohtaja / unionin ulkoasioiden ja turvallisuuspolitiikan korkea edustaja

                              a)

                              kuulee parlamenttia suositelluista muutoksista ja huolehtii, että parlamentin näkemykset otetaan huomioon SEU-sopimuksen 36 artiklan mukaisesti;

                              b)

                              ottaa SEU-sopimuksen 36 artiklan mukaisesti täysin huomioon parlamentin näkemykset valmistellessaan ehdotuksia monivuotisiksi toimintaohjelmiksi tai tapauskohtaisiksi avustustoimenpiteiksi ja myös peruuttaa ehdotuksia, joita parlamentti vastustaa;

                              c)

                              arvioi päätöksen taloudelliset vaikutukset kaikilta osin ottaen huomioon sen vaikutukset unionin talousarvioon ja esittää erityisesti henkilöstöä koskevat lisätarpeet;

                              d)

                              toimittaa parlamentin kuultavaksi esityksiä neuvoston päätöksiksi rahastosta samaan aikaan kun ne toimitetaan neuvostolle tai poliittisten ja turvallisuusasioiden komitealle, jotta parlamentille jäisi aikaa esittää näkemyksensä; kehottaa varapuheenjohtajaa / korkeaa edustajaa muuttamaan esityksiä neuvoston päätöksiksi parlamentin kehotuksesta;

                              e)

                              huolehtii SEU-sopimuksen 18 artiklan mukaisesti täydentävyydestä olemassa olevien EU:n rahastojen kanssa, ohjelmista ja välineistä, rahaston johdonmukaisuudesta kaikkien muiden unionin ulkoisen toiminnan näkökohtien kanssa, etenkin turvallisuuden ja kehityksen edistämiseen valmiuksia kehittämällä liittyvän aloitteen kanssa sekä ehdotetun naapuruus-, kehitys- ja kansainvälisen yhteistyön välineen kanssa, joka olisi pantava poikkeuksetta täytäntöön osana laajempaa turvallisuusalan uudistusohjelmaa, jonka vahvoja osatekijöitä ovat välttämättä hyvä hallinto ja sukupuoleen perustuvaa väkivaltaa torjuvat määräykset, ja erityisesti osana turvallisuusjärjestelmän siviilivalvontaa ja asevoimien demokraattista valvontaa;

                              f)

                              antaa parlamentille säännöllisesti palautetta naisista, rauhasta ja turvallisuudesta annetun päätöslauselman 1325 täytäntöönpanon edistymisestä ja kuulee parlamenttia suositelluista tasa-arvoon liittyvistä toimista, joissa keskitytään naisten rooliin konfliktien ehkäisemisessä ja ratkaisemisessa sekä konfliktien jälkeisessä jälleenrakentamisessa ja rauhanneuvotteluissa ja arvioidaan säännöllisesti toimenpiteitä, joita on toteutettu haavoittuvien ryhmien, kuten naiset ja tytöt, suojelemiseksi väkivallalta konfliktitilanteissa;

                              g)

                              varmistaa SEU-sopimuksen 18 artiklan mukaisesti, että rahasto on johdonmukainen EU:n ulkoisen toiminnan kaikkien muiden näkökohtien kanssa, mukaan lukien sen kehitys- ja humanitaarinen politiikka, jotta kyseisissä kolmansissa maissa voitaisiin edistää kehitystä ja vähentää köyhyyttä ja poistaa se kokonaan;

                  3.

                  kehottaa puhemiestä välittämään tämän suosituksen neuvostolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä tiedoksi Euroopan ulkosuhdehallinnolle sekä komissiolle.

         (1)  https://sustainabledevelopment.un.org/

         (2)  EUVL L 58, 3.3.2015, s. 1.

         (3)  EUVL L 84, 28.3.2015, s. 39.

         (4)  EUVL L 77, 15.3.2014, s. 1.

         (5)  EUVL L 335, 15.12.2017, s. 6.

         (6)  EUVL L 335, 15.12.2017, s. 6.

         (7)  EUVL L 58, 3.3.2015, s. 17.

         (8)  EUVL L 335, 13.12.2008, s. 99.

         (9)  EUVL L 134, 29.5.2009, s. 1.

         (10)  EUVL L 210, 6.8.2013, s. 1.

         (11)  EUVL C 353, 27.9.2016, s. 68.

         (12)  EUVL C 224, 27.6.2018, s. 18.

         (13)  EUVL C 369, 11.10.2018, s. 36.

         (14)  Hyväksytyt tekstit, P8_TA(2018)0514.

         (15)  EUVL C 215, 19.6.2018, s. 202.


title: Komission suositus (EU) 2021/554, annettu 30 päivänä maaliskuuta 2021, eurooppalaisesta sähköisen viestinnän säännöstöstä annetun Euroopan parlamentin ja neuvoston direktiivin (EU) 2018/1972 32 artiklassa säädettyjen menettelyjen mukaisesti annettavien ilmoitusten muodosta, sisällöstä, määräajoista ja yksityiskohtaisuudesta

text:
               31.3.2021

               FI

               Euroopan unionin virallinen lehti

               L 112/5

      KOMISSION SUOSITUS (EU) 2021/554,
      annettu 30 päivänä maaliskuuta 2021,
      eurooppalaisesta sähköisen viestinnän säännöstöstä annetun Euroopan parlamentin ja neuvoston direktiivin (EU) 2018/1972 32 artiklassa säädettyjen menettelyjen mukaisesti annettavien ilmoitusten muodosta, sisällöstä, määräajoista ja yksityiskohtaisuudesta
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon eurooppalaisesta sähköisen viestinnän säännöstöstä 11 päivänä joulukuuta 2018 annetun Euroopan parlamentin ja neuvoston direktiivin (EU) 2018/1972 (1), jäljempänä ’säännöstö’, ja erityisesti sen 34 artiklan,
      sekä katsoo seuraavaa:

                  (1)

                  Säännöstön mukaan kansallisten sääntelyviranomaisten on myötävaikutettava sisämarkkinoiden kehittymiseen toimimalla avoimella tavalla yhteistyössä sekä keskenään että komission ja Euroopan parlamentin ja neuvoston asetuksella (EU) 2018/1971 (2) perustetun Euroopan sähköisen viestinnän sääntelyviranomaisten yhteistyöelimen, jäljempänä ’BEREC’, kanssa, säännöstön yhdenmukaisen soveltamisen varmistamiseksi kaikissa jäsenvaltioissa.

                  (2)

                  Jotta voidaan varmistaa, että kansallisen tason päätöksillä ei ole haitallista vaikutusta sähköisen viestinnän sisämarkkinoihin tai sääntelyjärjestelmän tavoitteisiin, kansallisten sääntelyviranomaisten on ilmoitettava komissiolle, BERECille ja muiden jäsenvaltioiden kansallisille sääntelyviranomaisille säännöstön 32 artiklan 3 kohdassa tarkoitetuista toimenpide-ehdotuksista. Tämä ilmoitus on siten olennainen menettelymääräys. Sen noudattamatta jättäminen voi johtaa toimenpiteen kumoamiseen kansallisen lainsäädännön mukaisesti, myös silloin, kun on kyse päätösluonnoksista, joissa täsmennetään tai muutetaan aiemmin ilmoitettuja sääntelyvelvoitteita (3).

                  (3)

                  Säännöstön 32 ja 33 artiklassa säädetään tietyistä ilmoitusten käsittelyä koskevista menettelyistä ja sitovista määräajoista.

                  (4)

                  Yhteistyön ja kuulemismenettelyn toimivuuden varmistamiseksi ja oikeusvarmuuden lisäämiseksi komission suosituksessa 2003/561/EY (4) annettiin suosituksia sovellettavien säännösten mukaisesti tehtyjen ilmoitusten tärkeimmistä menettelyllisistä näkökohdista. Suositus 2003/561/EY korvattiin myöhemmin suosituksella 2008/850/EY (5), jotta ilmoitusprosessia koskevia ohjeita voitaisiin edelleen yksinkertaistaa ja parantaa. Tällä suosituksella saatetaan sovellettavat ohjeet ajan tasalle viimeaikaisen käytännön ja säännöstön määräysten huomioon ottamiseksi.

                  (5)

                  Ilmoitusta edeltävä yhteydenpito, jossa keskustellaan toimenpide-ehdotuksiin liittyvistä muodollisista ja sisällöllisistä kysymyksistä ennen virallisen ilmoituksen tekemistä, on osoittautunut erittäin hyödylliseksi sekä komissiolle että kansallisille sääntelyviranomaisille, jotka ovat usein pyytäneet sitä. Tällaisen yhteydenpidon aikana kansallisilla sääntelyviranomaisilla on mahdollisuus esittää toimenpide-ehdotuksensa ja käydä ehdotetuista kansallisista toimenpiteistä avointa keskustelua komission yksiköiden kanssa. Sen vuoksi kansallisia sääntelyviranomaisia olisi kannustettava pyytämään ilmoitusta edeltävää yhteydenpitoa mahdollisimman varhaisessa vaiheessa, ennen kansallisia kuulemisia ja/tai niiden jälkeen, erityisesti markkina-analyysejä koskevien toimenpide-ehdotusten osalta.

                  (6)

                  Komission yksiköiden ja ilmoituksia tekevien kansallisten sääntelyviranomaisten välistä yhteydenpitoa on tarkoitus järjestää ilmoitusmenettelyn eri vaiheissa, muun muassa silloin, kun komission yksiköt pyytävät kansalliselta sääntelyviranomaiselta lisätietoja, tai välittömästi sen jälkeen, kun komissio on lähettänyt kirjeen, jossa se esittää huomautuksia tai ilmoittaa, ettei aio esittää huomautuksia, tai kun se on tehnyt päätöksen perusteellisen tutkintavaiheen aloittamisesta.

                  (7)

                  Säännöstön mukaan kansallinen sääntelyviranomainen voi koska tahansa peruuttaa ilmoitetun toimenpide-ehdotuksen. Jos ilmoitettu toimenpide-ehdotus peruutetaan ensimmäisen yhden kuukauden määräajan aikana, ilmoitettu toimenpide poistetaan aina suojatun sähköisen käyttöliittymän kautta käytettävästä rekisteristä (6). Jos ilmoitettu toimenpide-ehdotus kuitenkin peruutetaan vasta sen jälkeen, kun komissio on tehnyt päätöksen, jossa kansallista sääntelyviranomaista vaaditaan perumaan toimenpide-ehdotus säännöstön 32 artiklan 6 kohdan a alakohdan mukaisesti, alun perin ilmoitettu toimenpide säilytetään suojatussa sähköisessä käyttöliittymässä avoimuussyistä. Kummassakin tapauksessa peruutusilmoitus julkaistaan suojatun sähköisen käyttöliittymän julkisessa osassa.

                  (8)

                  Jotta kansallisille sääntelyviranomaisille voitaisiin antaa lisäohjeistusta toimenpide-ehdotusten sisällöstä, tässä suosituksessa määritellään tietyt vähimmäistiedot, jotka toimenpide-ehdotuksista olisi annettava, jotta niitä voidaan arvioida asianmukaisesti. Tämän pitäisi myös vähentää niiden tietojen määrää, joita komissio myöhemmin pyytää ilmoituksen arvioinnin aikana.

                  (9)

                  On otettava huomioon sekä tarve varmistaa tuloksellinen arviointi että tarve yksinkertaistaa hallinnollisia menettelyjä mahdollisimman paljon. Tältä osin ilmoitusmenettelystä ei saisi aiheutua mitään tarpeetonta hallinnollista taakkaa asianomaisille osapuolille. Jotta komission, BERECin ja muiden kansallisten sääntelyviranomaisten olisi helpompi tarkastella ilmoitettua toimenpide-ehdotusta ja jotta prosessi nopeutuisi, kansallisten sääntelyviranomaisten olisi käytettävä ilmoituslomakkeita.

                  (10)

                  Jotta voidaan lisätä ilmoitetun toimenpide-ehdotuksen avoimuutta ja helpottaa tällaisia toimenpiteitä koskevaa tietojenvaihtoa kansallisten sääntelyviranomaisten, BERECin ja komission välillä, julkaistaviin vakio- ja lyhytmuotoisiin ilmoituslomakkeisiin olisi sisällyttävä selkeä ja tiivistetty kuvaus ilmoitettavan toimenpide-ehdotuksen pääkohdista. Näiden lomakkeiden malleista käy ilmi, että mallin osioissa vaaditut tiedot tulisi antaa soveltuvin osin, toisin sanoen kaikki tiedot eivät välttämättä ole tarpeen kaikissa tapauksissa.

                  (11)

                  Tietyistä luonteeltaan toistuvista ja/tai teknisistä toimenpide-ehdotuksista olisi käytettävä lyhyttä ilmoituslomaketta kaikkien osapuolten hallinnollisen taakan vähentämiseksi. Kansalliset sääntelyviranomaiset muuttavat usein jo määrättyjen korjaavien toimien teknisiä yksityiskohtia ottaakseen huomioon talouden indikaattoreissa tai tekijöissä tapahtuneet muutokset (kuten laitekustannusten, työvoimakustannusten, inflaatioasteen tai kiinteistövuokrien muutokset) tai päivittääkseen ennusteita tai olettamuksia. Ainoastaan sellaisten yksityiskohtien muutoksista tai päivityksistä, jotka eivät muuta olemassa olevien korjaavien toimien luonnetta tai yleistä soveltamisalaa, olisi tehtävä ilmoitus lyhyellä ilmoituslomakkeella. Tämän tyyppisten toimenpide-ehdotusten arviointi on todennäköisesti yksinkertaisempaa; tämän vuoksi komissio voi saattaa sen päätökseen alle kuukaudessa, kuten onkin jos tapahtunut aikaisemmin. Komission aiempi käytäntö osoittaa myös, että tämän tyyppisten toimenpide-ehdotusten arviointi ei useinkaan ole antanut aihetta esittää kansalliselle sääntelyviranomaiselle huomautuksia säännöstön 32 artiklan 3 kohdan mukaisesti. Sen vuoksi suosituksessa selvennetään, missä tilanteissa voidaan käyttää lyhyttä ilmoituslomaketta.

                  (12)

                  Toisaalta korjaavien toimien luonteen tai soveltamisalan olennaisista muutoksista, joilla on havaittavissa oleva vaikutus markkinoihin, kuten kustannusten tai hintojen laskentamenetelmien (7), siirtymien määrittämisen tai hintatasojen muutoksista (lukuun ottamatta hintapäivityksiä, jotka ainoastaan heijastavat edellä kuvatuissa talouden indikaattoreissa tai tekijöissä tapahtuneita muutoksia), olisi ilmoitettava vakioilmoituslomakkeella.

                  (13)

                  Ilmoituslomakkeissa olisi tarvittaessa otettava huomioon myös säännöstöllä käyttöön otettuihin uusiin säännöksiin liittyvä ilmoitusten sisältö. Tämä koskee erityisesti säännöstön 61 ja 76 artiklan soveltamisalaan kuuluvia ilmoituksia (symmetriset käyttöoikeusvelvoitteet ja yhteisinvestointitarjoukset) ja säännöstön 78–81 artiklan soveltamisalaan kuuluvia ilmoituksia (vapaaehtoinen eriyttäminen, sitoumukset, ainoastaan tukkumarkkinoilla toimivat yritykset ja siirtyminen aikaisemmasta infrastruktuurista).

                  (14)

                  Mekanismi, jonka avulla komissio voi vaatia kansallisia sääntelyviranomaisia peruuttamaan suunnitellut toimenpiteet, jotka koskevat markkinoiden määrittelyä ja yritysten nimeämistä huomattavan markkinavoiman yrityksiksi, jos tällaiset toimenpiteet muodostaisivat esteen sisämarkkinoille tai olisivat ristiriidassa unionin oikeuden kanssa, on merkittävästi edistänyt sääntelyn yhdenmukaisuutta jäsenvaltioiden välillä. Mekanismi on osoittautunut tehokkaaksi niiden olosuhteiden selventämisessä, joissa ennakkosääntelyä olisi sovellettava.

                  (15)

                  Euroopan parlamentin ja neuvoston direktiivin 2002/21/EY (8) 7 ja 7 a artiklan mukaisesta sisämarkkinamenettelystä saadut kokemukset ovat osoittaneet, että epäjohdonmukaisuudet siinä, miten kansalliset sääntelyviranomaiset soveltavat korjaavia toimia samankaltaisissa markkinaolosuhteissa, voivat heikentää sähköisen viestinnän sisämarkkinoita.

                  (16)

                  Säännöstössä annetaan komissiolle uusia valtuuksia vaatia, kun BEREC on yhtä mieltä komission kanssa, että kansallinen sääntelyviranomainen peruuttaa toimenpide-ehdotukset, joissa on kyse i) velvoitteiden laajentamisesta ensimmäistä keskitintä tai jakelupistettä pidemmälle, kun tähän ovat syynä toisintamiseen liittyvät suuret ja pysyväisluonteiset taloudelliset tai fyysiset esteet (säännöstön 61 artiklan 3 kohta), tai ii) uusien erittäin suuren kapasiteetin verkkojen sääntelykohtelusta (säännöstön 76 artikla).

                  (17)

                  Säännöstön 3 artiklassa vahvistettujen yleisten tavoitteiden, erityisesti jäljellä olevien sisämarkkinoiden esteiden poistamista ja sääntelyn ennustettavuuden edistämistä koskevien tavoitteiden, saavuttamiseksi on olennaisen tärkeää, että säännöstön 32 artiklassa säädettyä ilmoitusmenettelyä noudatetaan tinkimättä.

                  (18)

                  Jotta voitaisiin lisätä säännöstön 32 artiklan mukaisen kuulemismenettelyn avoimuutta ja toimivuutta, komission, muiden kansallisten sääntelyviranomaisten ja BERECin olisi voitava helposti tarkistaa, onko ilmoituksen tekevä kansallinen sääntelyviranomainen ottanut huomioon ilmoitetusta toimenpide-ehdotuksesta esitetyt huomautukset ja miten se on ottanut ne huomioon. Tätä varten kansallisen sääntelyviranomaisen olisi täsmennettävä, kun se ilmoittaa hyväksytystä toimenpiteestä komissiolle, BERECille tai muille kansallisille sääntelyviranomaisille saatuaan niiltä huomautuksia, miten se on ottanut nämä huomautukset mahdollisimman tarkasti huomioon.

                  (19)

                  Kansallisten sääntelyviranomaisten pyyntöjen, jotka koskevat uuden markkina-analyysin ilmoittamista koskevan määräajan pidentämistä säännöstön 67 artiklan 5 kohdan mukaisesti, olisi sisällettävä riittävät ja perustellut tiedot, jotta komissio voi arvioida, myönnetäänkö pyydetty pidennys.

                  (20)

                  BEREC antoi säännöstön 34 artiklan mukaisesti lausuntonsa tästä suosituksesta (9)12 päivänä helmikuuta 2021,

            SUOSITTAA SEURAAVAA:

         Viestintäkanavat

                  1.

                  Kansallisia sääntelyviranomaisia kannustetaan hyödyntämään tilaisuutta käydä komission yksiköiden kanssa epävirallisia keskusteluja tuleviin toimenpide-ehdotuksiin liittyvistä alustavista havainnoista tai kysymyksistä ilmoituksen tekemistä edeltävässä kokouksessa (myös puhelimitse tai videoneuvottelussa, jos se on tarkoituksenmukaisempaa). Tätä ilmoituksen tekemistä edeltävää yhteydenpitoa kannustetaan käymään ennen säännöstön 23 artiklan 1 kohdassa tarkoitettua kansallista kuulemista ja/tai sen jälkeen. Ilmoituksen tekemistä edeltävällä yhteydenpidolla on erityinen merkitys, kun on kyse markkina-analyysejä sisältävistä toimenpide-ehdotuksista, mutta niillä on merkitystä myös korjaavien toimien kannalta. Näissä tapauksissa ja erityisesti silloin, kun toimenpide-ehdotukseen tehdään merkittäviä muutoksia julkisen kuulemisen seurauksena, ilmoitusta edeltävää yhteydenpitoa kannustetaan jatkamaan ennen kuin toimenpiteistä ilmoitetaan virallisesti säännöstön 32 artiklan 3 kohdan mukaisesti.

                  2.

                  Kansallisten sääntelyviranomaisten olisi toimitettava ilmoitukset komission määrittelemän suojatun sähköisen käyttöliittymän kautta.

                  3.

                  Jos ilmoitukseen liittyviä asiakirjoja ei teknisistä tai muista syistä voida ladata suojattuun sähköiseen käyttöliittymään, kansallinen sääntelyviranomainen voi lähettää asiakirjat komissiolle sähköpostitse. Muilla kansallisilla sääntelyviranomaisilla ja BERECillä on kuitenkin mahdollisuus saada kyseiset asiakirjat käyttöönsä suojatussa sähköisessä käyttöliittymässä, jonne komissio tallentaa ne viipymättä. Kansallisen sääntelyviranomaisen olisi ladattava kaikki poikkeuksellisesti sähköpostitse lähetetyt asiakirjat suojattuun sähköiseen käyttöliittymään niin pian kuin se on teknisesti mahdollista.

                  4.

                  Kun ilmoitus on ladattu suojattuun sähköiseen käyttöliittymään (kirjaaminen), komissio voi lähettää kansalliselle sääntelyviranomaiselle tieto- tai selvityspyynnön säännöstön 20 artiklan 2 kohdan mukaisesti. On suositeltavaa, että kansalliset sääntelyviranomaiset toimittavat pyydetyt tiedot kolmen työpäivän kuluessa (10), jos tiedot ovat helposti saatavilla. Kansallisten sääntelyviranomaisten olisi ilmoitettava komission yksiköille ongelmista, joita ne saattavat kohdata tämän määräajan noudattamisessa.

                  5.

                  Jos toinen kansallinen sääntelyviranomainen tai BEREC esittää huomautuksia ilmoituksesta, se voi esittää nämä huomautukset millä tahansa valitsemallaan virallisella kielellä, joka voi helpottaa muiden kansallisten sääntelyviranomaisten kuulemista. Sen olisi toimitettava huomautukset komissiolle, BERECille ja muille kansallisille sääntelyviranomaisille sähköisesti, mieluiten lataamalla ne komission suojatun sähköisen käyttöliittymän julkiseen osaan.

                  6.

                  Kansallisten sääntelyviranomaisten olisi yksilöitävä ja poistettava luottamukselliset tiedot ja pyydettävä huomautuksia tai huomautusten esittämättä jättämistä koskevassa komission kirjeessä olevien virheiden korjaamista kolmen työpäivän kuluessa ennen kuin kirje julkaistaan komission suojatun sähköisen käyttöliittymän julkisessa osassa.

                  7.

                  Kansallinen sääntelyviranomainen voi koska tahansa peruuttaa ilmoitetun toimenpide-ehdotuksen. Tällöin kansallisen sääntelyviranomaisen olisi ladattava peruuttamisilmoitus suojattuun sähköiseen käyttöliittymään.

                  8.

                  Jos kansallinen sääntelyviranomainen hyväksyy toimenpide-ehdotuksen, josta on aiemmin ilmoitettu säännöstön 32 artiklan 3 kohdan mukaisesti, saatuaan huomautuksia komissiolta, BERECiltä tai toiselta kansalliselta sääntelyviranomaiselta, sen olisi ilmoitettava komissiolle, BERECille ja muille kansallisille sääntelyviranomaisille hyväksytyn toimenpiteen lisäksi, miten se on ottanut esitetyt huomautukset mahdollisimman tarkasti huomioon. Avoimuuden lisäämiseksi ja hyväksyttyjen toimenpiteiden ilmoittamismenettelyjen helpottamiseksi kansallisten sääntelyviranomaisten olisi ilmoitettava komissiolle hyväksymistään toimenpiteistä täyttämällä liitteessä IV oleva lomake ja toimittamalla se yhdessä hyväksytyn toimenpiteen kanssa.

         Ilmoitusten yksityiskohtaisuus

                  9.

                  Ilmoitukset laaditaan jollakin unionin virallisista kielistä. Vakioilmoituslomake (liitteet I ja II) tai lyhyt ilmoituslomake (liite III), jäljempänä yhdessä ’ilmoituslomakkeet’, sekä hyväksytyistä toimenpiteistä tehtävä ilmoitus (liite IV) voidaan laatia millä tahansa virallisella kielellä, mikä voi helpottaa kansallisten sääntelyviranomaisten ja BERECin välistä tiedonvaihtoa.

                  10.

                  Kansallisen sääntelyviranomaisen ilmoittamat toimenpide-ehdotukset olisi perusteltava asianmukaisesti, ja niihin olisi liitettävä kaikki muut toimenpiteen arvioinnissa tarvittavat asiakirjat. Kansallisten sääntelyviranomaisten olisi toimitettava aina täydelliset tiedot, ja niistä olisi esitettävä tiivistelmä ilmoituslomakkeessa.

                  11.

                  Ilmoitusmenettelyn tehostamiseksi, kansallisten sääntelyviranomaisten ja markkinatoimijoiden oikeusvarmuuden parantamiseksi ja sääntelytoimien oikea-aikaisen täytäntöönpanon varmistamiseksi on suositeltavaa, että kansallisen sääntelyviranomaisen tekemä ilmoitus, joka koskee markkina-analyysiä, sisältää mahdollisuuksien mukaan myös korjaavat toimet, joita kansallinen sääntelyviranomainen ehdottaa markkinoilla havaittujen toimintapuutteiden korjaamiseksi. Jos toimenpide-ehdotus liittyy markkinoihin, jotka on todettu kilpailluiksi ja joihin jo sovelletaan korjaavia toimia, ilmoituksen olisi sisällettävä myös ehdotus kyseisten velvoitteiden poistamiseksi.

                  12.

                  Ilmoituslomakkeiden ei ole tarkoitus korvata ilmoitettua toimenpide-ehdotusta, mutta niiden asianmukaisen käytön pitäisi antaa komissiolle, BERECille ja muiden jäsenvaltioiden kansallisille sääntelyviranomaisille mahdollisuus tarkistaa, että ilmoitettu toimenpide-ehdotus todella sisältää kaikki tiedot, jotka ne tarvitsevat säännöstön 32 ja 33 artiklan mukaisten tehtäviensä suorittamiseksi mainituissa artikloissa asetetussa määräajassa.

                  13.

                  Kansallisen sääntelyviranomaisen olisi toimitettava pyydetyt tiedot ilmoituslomakkeen asianomaisissa kohdissa, ja niissä olisi viitattava siihen ilmoitetun toimenpide-ehdotuksen osaan, josta nämä tiedot löytyvät.

                  14.

                  Kansallisia sääntelyviranomaisia kannustetaan keskustelemaan etukäteen komission kanssa, erityisesti ilmoitusta edeltävässä epävirallisessa yhteydenpidossa, kaikista kysymyksistä, jotka koskevat sitä, kuuluuko tietty kansallinen toimenpide säännöstön 32 artiklan 3 kohdan soveltamisalaan, sekä suunniteltujen ilmoitusten muodosta tai sisällöstä. Kansallisia sääntelyviranomaisia kehotetaan kuulemaan komissiota kaikista ilmoituslomakkeisiin liittyvistä näkökohdista tai kysymyksistä ja erityisesti siitä, minkälaisia tietoja niitä pyydetään toimittamaan.

         Vakioilmoituslomakkeella tehtävä ilmoitus

                  15.

                  Toimenpide-ehdotukset olisi asetettava komission, BERECin ja muiden kansallisten sääntelyviranomaisten saataville ja niihin olisi liitettävä liitteissä I ja II esitetty asianmukaisesti täytetty vakioilmoituslomake, lukuun ottamatta tämän suosituksen 18 kohdassa tarkoitettuja tapauksia.

                  16.

                  Ilmoitettuihin toimenpide-ehdotuksiin olisi sisällytettävä soveltuvin osin seuraavat tiedot:

            a)
            kaikissa vakioilmoituslomakkeella tehtävissä ilmoituksissa vaadittavat tiedot

                  1)

                  kansallisen sääntelyviranomaisen etukäteen toteuttaman julkisen kuulemisen ajankohta ja tulokset;

                  2)

                  kansallisen kilpailuviranomaisen mahdollisesti antama lausunto;

            b)
            lisätiedot, joita tarvitaan ilmoitettaessa markkina-analyysiin ja korjaavien toimien määräämiseen liittyvistä toimenpide-ehdotuksista (säännöstön 64, 67 ja 68 artikla)

                  1)

                  merkitykselliset tuote- tai palvelumarkkinat (11) ja erityisesti niiden tuotteiden ja palvelujen kuvaus, jotka sisällytetään merkityksellisiin markkinoihin tai jätetään niiden ulkopuolelle kysynnän ja tarjonnan korvattavuuden perusteella. Jos toimenpide-ehdotuksessa määritellään markkina-analyysia varten merkitykselliset markkinat, jotka poikkeavat komission suosituksessa (EU) 2020/2245 (12) määritellyistä markkinoista, kansallisten sääntelyviranomaisten olisi osoitettava, että säännöstön 67 artiklan 1 kohdassa vahvistetut edellytykset täyttyvät;

                  2)

                  merkitykselliset maantieteelliset markkinat, mukaan luettuna kilpailuedellytysten perusteltu analyysi kysynnän ja tarjonnan korvattavuuden perusteella sekä maantieteellisessä analyysissä käytetyt tiedot, jotka koskevat maantieteellisen perusyksikön valintaa ja käytettyjä rakenteellisia ja käyttäytymistä kuvaavia indikaattoreita (toisin sanoen soveltuvin osin kilpailevien verkkojen lukumäärä ja markkinaosuudet, markkinaosuuksien kehityssuunnat, hinnoittelukäytäntöjen tai erilaisten paikallistason hintojen analyysi sekä käyttäytymismallit) (13);

                  3)

                  tärkeimmät merkityksellisillä markkinoilla toimivat yritykset;

                  4)

                  merkityksellisiä markkinoita koskevan analyysin tulokset, erityisesti havainnot todellisen kilpailun esiintymisestä tai puuttumisesta merkityksellisillä tukkumarkkinoilla ja analyysi vastaavista vähittäismarkkinoista, mukaan lukien perustelut kilpailun esiintymiselle tai puuttumiselle. Ilmoitettuun toimenpide-ehdotukseen olisi tätä varten sisällyttävä eri yritysten markkinaosuudet (mieluiten sekä arvon että volyymin osalta) ja näiden markkinaosuuksien kehityssuuntaukset ja tarvittaessa viittaus muihin merkityksellisiin perusteisiin, joita voivat olla esimerkiksi esteet markkinoille pääsylle, mittakaavaedut ja/tai laajuusedut, vertikaalinen integraatio, vaikeasti toisinnettavan infrastruktuurin hallinta, teknologinen etulyöntiasema tai ylivoimaisuus, tasapainottavan neuvotteluvoiman puuttuminen tai vähäisyys, pääoman/rahoituksen helppo tai etuoikeutettu saatavuus, yrityksen kokonaiskoko, tuote-/palveluvalikoiman monipuolisuus, erittäin kehittynyt jakelu- ja myyntiverkosto, mahdollisen kilpailun puute ja laajentumisen esteet;

                  5)

                  tarvittaessa yritykset, joilla katsotaan olevan yksin tai yhdessä huomattava markkinavoima, ja perustelut, todisteet ja muut merkitykselliset tosiseikat, jotka tukevat tätä määrittelyä;

                  6)

                  jos ilmoitus koskee toimenpide-ehdotuksia, jotka kuuluvat säännöstön 68 artiklan soveltamisalaan, erityiset sääntelylliset velvoitteet, joita on ehdotettu kyseessä olevien merkityksellisten markkinoiden todellisen kilpailun puuttumisen korjaamiseksi, tai jos merkityksellisillä markkinoilla on todettu vallitsevan todellinen kilpailu ja kyseisille markkinoille on jo asetettu tällaisia velvoitteita, ehdotetut toimenpiteet näiden velvoitteiden poistamiseksi;

                  7)

                  säännöstön 76 artiklan 2 kohdan soveltamisalaan kuuluvien toimenpide-ehdotusten osalta ilmoituksen olisi sisällettävä erityisesti seuraavat tiedot: yksityiskohtainen kuvaus huomattavan markkinavoiman operaattorin tarjoamasta sitoumuksesta ja siitä, miten se täyttää säännöstön 76 artiklan 1 kohdan edellytykset, kuvaus sitoumuksen piiriin kuuluvien uusien erittäin suuren kapasiteetin verkkojen verkkoelementtien sääntelykohtelusta sekä yhteisinvestointiin osallistuvat yksiköt ja niiden osuudet yhteisinvestoinnista ja todennäköinen kilpailuasema markkinoilla sekä tarvittaessa kuvaus säännöstön 76 artiklan 2 kohdan kolmannen alakohdan nojalla asetetuista korjaavista toimenpiteistä ja perusteet tällaisten korjaavien toimenpiteiden asettamiselle, voimassa pitämiselle tai mukauttamiselle;

                  8)

                  säännöstön 79 artiklan soveltamisalaan kuuluvien toimenpide-ehdotusten osalta ilmoituksen olisi sisällettävä sitoumuksia koskeva päätös (jos se on toimenpide-ehdotuksesta erillinen), yksityiskohtainen kuvaus kansallisen sääntelyviranomaisen hyväksymistä ehdoista sekä suoritetun markkinatestin luonne ja tulokset;

                  9)

                  säännöstön 80 artiklan soveltamisalaan kuuluvien toimenpide-ehdotusten osalta ilmoituksen olisi sisällettävä merkitykselliset tiedot, joista käy yksityiskohtaisesti ilmi, että säännöstön 80 artiklan 1 kohdan mukaiset edellytykset joidenkin huomattavan markkinavoiman velvoitteiden poistamiseksi täyttyvät;

                  10)

                  säännöstön 68 artiklan 3 kohdan toisen alakohdan mukaisesti tehtyjen ilmoitusten olisi sisällettävä riittävät perustelut komissiolle esitetylle pyynnölle siitä, miksi huomattavan markkinavoiman operaattoreille olisi asetettava muita kuin säännöstön 69–74 artiklassa sekä 76 ja 80 artiklassa asetettuja velvoitteita, jotka koskevat käyttöoikeuksia tai yhteenliittämistä;

                  11)

                  säännöstön 68 artiklan 5 kohdan soveltamisalaan kuuluvissa ilmoituksissa olisi myös perusteltava riittävästi, miksi ehdotetut toimenpiteet ovat välttämättömiä kansainvälisten sitoumusten noudattamiseksi;

            c)
            lisätiedot, joita tarvitaan ilmoitettaessa muuntyyppisistä toimenpide-ehdotuksista (säännöstön 61 artikla)

                  1)

                  säännöstön 61 artiklan 1–4 kohdan soveltamisalaan kuuluvien toimenpide-ehdotusten osalta toimenpide-ehdotuksen olisi sisällettävä yritykset, joita asia koskee, toimenpide-ehdotuksen perustelut käytetyn oikeusperustan mukaisesti, kuvaus asetettavista velvoitteista ja viittaus asiaan liittyviin aiemmin ilmoitettuihin toimenpide-ehdotuksiin, mukaan lukien edellä 4 kohdassa kuvatun kyseeseen tulevia merkityksellisiä markkinoita koskevan analyysin tulokset;

                  2)

                  säännöstön 61 artiklan 3 kohdan soveltamisalaan kuuluviin toimenpide-ehdotuksiin olisi erityisesti sisällyttävä kuvaus siitä, miten kansallinen sääntelyviranomainen määritti ensimmäisen keskittimen tai jakelupisteen ja/tai sen jälkeisen pisteen, johon voi muodostaa yhteyden riittävän suuri määrä loppukäyttäjiä, jotta tehokas yritys voi poistaa toisintamiseen liittyvät hyvin merkittävät esteet, sekä tiedot ja perustelut, jotka tukevat päätelmää, että kyseiset verkkoelementit eivät ole toisinnettavissa ja että velvoitteet ovat siten perusteltuja. Erityisesti 61 artiklan 3 kohdan toisen alakohdan nojalla ehdotettujen velvoitteiden osalta kansallisten sääntelyviranomaisten olisi esitettävä kuvaus siitä, mitä toisintamiseen liittyviä taloudellisia tai fyysisiä esteitä ne pitävät suurina ja pysyväisluonteisina ja mitkä ovat ne kilpailuongelmat ja markkinoiden toimintapuutteet vähittäistasolla, joihin ehdotetuilla velvoitteilla pyritään puuttumaan, sekä perustelut kaikille sovellettaville poikkeuksille, kuten sen määrittäminen, millaiset verkon käyttöönotot voidaan katsoa uusiksi ja millaiset hankkeet voidaan katsoa pieniksi.

         Lyhyellä ilmoituslomakkeella tehtävä ilmoitus

                  17.

                  Seuraavat toimenpide-ehdotukset olisi asetettava saataville täyttämällä asianmukaisesti liitteessä III oleva lyhyt ilmoituslomake:

                              a)

                              puhtaasti tekniset toimenpide-ehdotukset, joilla saatetaan ajan tasalle aiemmin määrättyjen sääntelyllisten korjaavien toimien yksityiskohdat ja joilla ei ole havaittavaa vaikutusta markkinoihin; tällaiset toimenpide-ehdotukset voivat olla muutoksia viitetarjouksiin ja sisältää tarkistuksia jo määriteltyihin velvoitteisiin, tai toisen oikeusasteen jälkeisiä ilmoituksia (14) tapauksissa, joissa muutoksia ei ole tehty tai ne ovat luonteeltaan teknisiä;

                              b)

                              taloudellisen toisinnettavuuden testiin liittyvien päätösten päivitykset, jotka eivät muuta perustana olevia menetelmiä (esimerkiksi kun testi koskee uusia hintoja/tarjouksia);

                              c)

                              myöhemmät ilmoitukset muiden operaattorien velvoitteista käyttäen samaa lähestymistapaa/menetelmää, jota on jo käytetty (esimerkiksi velvoitteiden päivittäminen terminointimarkkinoilla), jos muutokset rajoittuvat korjaaviin toimiin eivätkä koske markkinoiden määrittelyä ja huomattavan markkinavoiman määrittämistä;

                              d)

                              säännöstön 76 artiklan 2 kohdan soveltamisalaan kuuluvat toimenpide-ehdotukset, ainoastaan siltä osin kuin ne rajoittuvat aiemmin ilmoitetun ja arvioidun yhteisinvestointijärjestelyn perusteella myöhemmin tehtäviin yksittäisiin päätösluonnoksiin ja edellyttäen, että olosuhteissa ei ole tapahtunut olennaisia muutoksia yhteisinvestointijärjestelyn arvioinnin jälkeen (15).

                  18.

                  Edellä 17 kohdassa lueteltujen toimenpide-ehdotusten osalta riittää, että kansallinen sääntelyviranomainen täyttää ja toimittaa lyhyen ilmoituslomakkeen ja lataa toimenpide-ehdotuksen komission suojattuun sähköiseen käyttöliittymään, jotta se on julkisesti saatavilla. Jos komissio katsoo ilmoitetun toimenpiteen arvioinnin aikana, että tarvitaan muita asiakirjoja, se voi pyytää niitä missä tahansa menettelyn vaiheessa.

                  19.

                  Jos komissio kuitenkin tarkistettuaan niiden edellytysten täyttymisen, joiden mukaisesti lyhyttä ilmoituslomaketta voidaan käyttää 17 kohdassa mainituissa luokissa, katsoo viiden työpäivän kuluessa, että kyseiset edellytykset eivät täyty, ilmoituksen tehneen kansallisen sääntelyviranomaisen olisi toimitettava toimenpide-ehdotus viipymättä käyttäen vakioilmoituslomaketta. Tällöin tarkastelun suorittamiselle asetettu yhden kuukauden määräaika ei keskeytyisi.

                  20.

                  Suunnitellessaan säännöstön 68 artiklan 3 kohdan toisen, kolmannen ja neljännen alakohdan mukaisia ilmoituksia kansallisten sääntelyviranomaisten olisi otettava huomioon, että komission hyväksymispäätöksen tekemiseen tarvitaan vähintään viiden kuukauden määräaika, kun otetaan huomioon tarve kuulla BERECiä näistä toimenpiteistä, jotka on hyväksyttävä täytäntöönpanosäädöksinä 118 artiklan 3 kohdan mukaisesti.

         Ilmoitusten kirjaaminen

                  21.

                  Ilmoitukset, jotka on tehty 16 ja 17 kohdassa luetelluilla ilmoituslomakkeilla, kirjataan siinä järjestyksessä kuin ne toimitetaan. Kansallisten sääntelyviranomaisten olisi otettava huomioon, että tarkastelun suorittamiselle asetettu yhden kuukauden määräaika alkaa välittömästi toimenpide-ehdotusta koskevan ilmoituksen vastaanottamisesta.

                  22.

                  Vastaanottoilmoitus ja ilmoitusnumeron antaminen olisi kirjattava, ja kirjaamisesta olisi ilmoitettava sähköisesti kaikille kansallisille sääntelyviranomaisille, BERECille ja muille komission suojatun sähköisen käyttöliittymän rekisteröidyille käyttäjille. Kirjaamisilmoituksessa olisi oltava seuraavat tiedot:

                              a)

                              ilmoituksen kirjaamispäivä;

                              b)

                              ilmoituksen aihe;

                              c)

                              ilmoituslomake;

                              d)

                              mahdollisesti toimitetut ilmoitusta tukevat asiakirjat.

         Luottamuksellisten tietojen käsittely

                  23.

                  Jos kansallinen sääntelyviranomainen katsoo, että ilmoitukseen liittyvät tiedot ovat liikesalaisuutta koskevien unionin ja kansallisten sääntöjen mukaisesti luottamuksellisia, tietojen luovuttajan olisi merkittävä ne selvästi luottamuksellisiksi ennen niiden lataamista komission suojattuun sähköiseen käyttöliittymään tai ennen niiden mahdollista lähettämistä sähköisesti.

                  24.

                  Ilmoitusten avoimuuden varmistamiseksi kaikki luottamuksellisina toimitetut ilmoitukset olisi toimitettava myös muokattuna tai mukautettuna ei-luottamuksellisena versiona, joka julkaistaan.

                  25.

                  Kansallisten sääntelyviranomaisten ei pitäisi 9 kohdassa tarkoitettuja ilmoituslomakkeita täyttäessään sisällyttää niihin luottamuksellisia tietoja.

                  26.

                  Tämä suositus on osoitettu kaikille jäsenvaltioille.

         Tehty Brysselissä 30 päivänä maaliskuuta 2021.

               Komission puolesta

            Thierry BRETON

               Komission jäsen

         (1)  EUVL L 321 17.12.2018, s. 36.

         (2)  Euroopan parlamentin ja neuvoston asetus (EU) 2018/1971, annettu 11 päivänä joulukuuta 2018, Euroopan sähköisen viestinnän sääntelyviranomaisten yhteistyöelimen (BEREC) ja BERECin tukiviraston (BEREC-virasto) perustamisesta, asetuksen (EU) 2015/2120 muuttamisesta ja asetuksen (EY) N:o 1211/2009 kumoamisesta (EUVL L 321, 17.12.2018, s. 1).

         (3)  Unionin tuomioistuimen tuomio 20.12.2017, Polkomtel sp. z o.o v Prezes Urzędu Komunikacji Elektronicznej, C-277/16, 45 kohta, ECLI:EU:C:2017:989; unionin tuomioistuimen tuomio 14.4.2016, Polkomtel, C-397/14, 56 kohta ja tuomioistuimen vastaus kysymykseen 2, EU:C:2016:256; unionin tuomioistuimen tuomio, 17.9.2015, KPN BV v Autoriteit Consument en Markt (ACM), C-85/14, 47 kohta, ECLI:EU:C:2015:610. Ks. myös Italian Consiglio di Staton tuomio nro 3722/2019, jolla kumottiin viestintävalvontaviraston AGCOMin päätös nro 259/14/CONS puhtaasti menettelyllisin perustein (ottamatta kantaa riita-asian asiasisältöön) sisämarkkinoiden kuulemismenettelyn noudattamatta jättämisen vuoksi. Myös Puolan tuomioistuimet kumosivat kansalliset sääntelypäätökset, jotka vaikuttivat jäsenvaltioiden väliseen kauppaan ja joissa asetettiin sääntelyvelvoitteita ilman pakollista EU:n ennakkokuulemista (VI ACa 1148/11, VI ACa 137/14).

         (4)  Komission suositus 2003/561/EY, annettu 23 päivänä heinäkuuta 2003, ilmoituksista, määräajoista ja kuulemisista, joista säädetään sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY 7 artiklassa (EUVL L 190, 30.7.2003, s. 13).

         (5)  Komission suositus 2008/850/EY, annettu 15 päivänä lokakuuta 2008, ilmoituksista, määräajoista ja kuulemisista, joista säädetään sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY 7 artiklassa (EUVL L 301, 12.11.2008, s. 23).

         (6)  CIRCABC, https://circabc.europa.eu/ui/welcome.

         (7)  Esimerkiksi tiedot, jotka koskevat keskimääräisen pääomakustannuksen laskentaa aikaisemman infrastruktuurin pääomakustannuksen laskentaa koskevan tiedonannon (WACC-tiedonanto) (2019/C 375/01) mukaisesti.

         (8)  Euroopan parlamentin ja neuvoston direktiivi 2002/21/EY, annettu 7 päivänä maaliskuuta 2002, sähköisten viestintäverkkojen ja -palvelujen yhteisestä sääntelyjärjestelmästä (puitedirektiivi) (EYVL L 108, 24.4.2002, s. 33).

         (9)  BoR (21) 20.

         (10)  Määräaikojen laskemisessa noudatetaan määräaikoihin, päivämääriin ja määräpäiviin sovellettavista säännöistä 3 päivänä kesäkuuta 1971 annettua neuvoston asetusta (ETY, Euratom) N:o 1182/71 (EYVL L 124, 8.6.1971, s. 1).

         (11)  Ks. komission suuntaviivat markkina-analyysia ja huomattavan markkinavoiman arvioimista varten sähköisiä viestintäverkkoja ja -palveluja koskevassa EU:n sääntelyjärjestelmässä (2018/C 159/01), erityisesti 24–51 kohta.

         (12)  Komission suositus (EU) 2020/2245, annettu 18 päivänä joulukuuta 2020, eurooppalaisesta sähköisen viestinnän säännöstöstä annetun Euroopan parlamentin ja neuvoston direktiivin (EU) 2018/1972 mukaisesti ennakkosääntelyn alaisiksi tulevista merkityksellisistä tuote- ja palvelumarkkinoista sähköisen viestinnän alalla (EUVL L 439, 29.12.2020, s. 23).

         (13)  Ks. suositus (EU) 2020/2245 ja siihen liitetty perusteluosa (SWD(2020) 337 final).

         (14)  Esimerkiksi silloin, kun kansallinen tuomioistuin kumoaa kansallisen sääntelyviranomaisen päätöksen menettelyllisistä syistä ja kansallisen sääntelyviranomaisen on ilmoitettava komissiolle uudelleen samasta toimenpiteestä.

         (15)  Ks. säännöstön johdanto-osan 201 kappale säännöstön 76 artiklan soveltamisalaan kuuluvien yhteisinvestointijärjestelyjen erityistapauksessa. Johdanto-osan 201 kappaleessa todetaan seuraavaa: ”Tehokkuuden vuoksi kansallisen sääntelyviranomaisen olisi voitava toimittaa komissiolle ainoastaan yksi ilmoitus toimenpide-ehdotuksesta, joka liittyy asiaan liittyvät vaatimukset täyttävään yhteisinvestointijärjestelyyn. Jos komissio ei käytä valtuuksiaan vaatia toimenpide-ehdotuksen perumista, olisi kohtuutonta, että kansallisen sääntelyviranomaisen yksittäisistä päätösehdotuksista saman järjestelmän perusteella myöhemmin toimittamiin yksinkertaistettuihin ilmoituksiin, joissa annetaan myös todisteet sopimuksen tosiasiallisesta tekemisestä vähintään yhden yhteissijoittajan kanssa, sovellettaisiin perumista edellyttävää päätöstä, kun olosuhteissa ei ole tapahtunut muutosta.”

         LIITE I
         VAKIOILMOITUSLOMAKE

            markkina-analyysiin ja korjaavien toimien määräämiseen liittyvät toimenpide-ehdotukset (säännöstön 64, 67 ja 68 artikla)

         (16 kohdan a ja b alakohdassa tarkoitetut)

                        1 jakso – Markkinoiden määrittely

                     Antakaa soveltuvin osin seuraavat tiedot:

                                 1.1

                                 Merkitykselliset tuote- ja palvelumarkkinat.

                                 1.2

                                 Merkitykselliset maantieteelliset markkinat.

                                 1.3

                                 Jos kansallinen kilpailuviranomainen on antanut lausunnon, tieto siitä, hyväksyykö se ehdotetun analyysin merkityksellisistä markkinoista.

                        Hyväksyy

                     ☐

                        Ei hyväksy

                     ☐

                     Jos ei hyväksy, ilmoittakaa syyt:

                                 1.4

                                 Kansallisen julkisen kuulemisen ajankohta.

                        Alkoi________ päättyi__________

                                 1.5

                                 Lyhyt selostus ehdotetusta markkinoiden määrittelystä järjestetyn julkisen kuulemisen tuloksista. Ilmoittakaa, onko toimenpide-ehdotukseen tehty muutoksia julkisen kuulemisen jälkeen, ja jos on, kuvailkaa muutoksia lyhyesti.

                        (esim. kuinka monta kannanottoa on saatu, ketkä vastaajista olivat samaa mieltä ehdotetusta markkinoiden määrittelystä, ketkä vastaajista olivat eri mieltä ja mistä syistä)

                                 1.6

                                 Jos merkitykselliset markkinat poikkeavat suosituksessa (EU) 2020/2245 luetelluista markkinoista, tiivistelmä tärkeimmistä syistä, joilla ehdotettu markkinoiden määrittely perustellaan säännöstön (1) 67 artiklan 1 kohdassa vahvistettujen kolmen kriteerin pohjalta.

                        2 jakso – Huomattavan markkinavoiman yritysten nimeäminen

                     Antakaa soveltuvin osin seuraavat tiedot:

                                 2.1

                                 Sellaisten yritysten nimet, joilla on todettu olevan yksin tai yhdessä huomattava markkinavoima.
                                 Tarvittaessa sellaisten yritysten nimet, joilla ei katsota enää olevan huomattavaa markkinavoimaa.

                                 2.2

                                 Perusteet, joita on käytetty pääteltäessä, onko yrityksellä yksin tai yhdessä huomattava markkinavoima.

                                 2.3

                                 Merkityksellisillä markkinoilla toimivien tärkeimpien yritysten (kilpailijoiden) nimet.

                                 2.4

                                 Edellä mainittujen yritysten markkinaosuudet ja markkinaosuuksien laskentaperuste (esim. liikevaihto, tilaajien lukumäärä).

                                 2.5

                                 Jos kansallinen kilpailuviranomainen on antanut lausunnon, tieto siitä, hyväksyykö se ehdotetun arvioinnin huomattavasta markkinavoimasta.

                        Hyväksyy

                     ☐

                        Ei hyväksy

                     ☐

                     Jos ei hyväksy, ilmoittakaa syyt:

                                 2.6

                                 Ehdotettua huomattavan markkinavoiman yritysten nimeämistä koskevan julkisen kuulemisen tulokset (esim. saatujen kannanottojen kokonaismäärä, samaa/eri mieltä olevien määrä). Ilmoittakaa, onko toimenpide-ehdotukseen tehty muutoksia julkisen kuulemisen jälkeen, ja jos on, kuvailkaa muutoksia lyhyesti.

                        3 jakso – Sääntelylliset velvoitteet

                     Antakaa soveltuvin osin seuraavat tiedot:

                                 3.1

                                 Asetettavien, säilytettävien, muutettavien tai poistettavien velvoitteiden oikeusperusta (säännöstön 69–74 artikla ja 76–81 artikla).

                                 3.2

                                 Syyt, joiden vuoksi velvoitteiden asettaminen yrityksille tai niiden säilyttäminen tai muuttaminen katsotaan oikeasuhteiseksi ja perustelluksi asiaan sovellettavan lainsäädännön perusteella. Vaihtoehtoisesti ilmoittakaa toimenpide-ehdotuksen kappaleet, jaksot tai sivut, joilta tai joista kyseiset tiedot löytyvät.

                                 3.3

                                 Jos ehdotetut korjaavat toimenpiteet ovat muita kuin säännöstön 69–74 artiklassa sekä 76 ja 80 artiklassa säädettyjä toimenpiteitä, ilmoittakaa, mitkä säännöstön 68 artiklan 3 kohdassa tarkoitetut ”poikkeukselliset olosuhteet” oikeuttavat tällaisten korjaavien toimenpiteiden asettamisen. Vaihtoehtoisesti ilmoittakaa toimenpide-ehdotuksen kappaleet, jaksot tai sivut, joilta tai joista kyseiset tiedot löytyvät.

                        Jakso 3a – Säännöstön 76 artiklan 2 kohdan mukaiset toimenpide-ehdotukset

                     Antakaa soveltuvin osin seuraavat tiedot:

                                 3a.1.

                                 Lyhyt kuvaus huomattavan markkinavoiman operaattorin tarjoamista sitoumuksista ja siitä, miten ne täyttävät säännöstön 76 artiklan 1 kohdan edellytykset.

                                 3a.2.

                                 Kuvaus 76 artiklan 2 kohdan ensimmäisen alakohdan mukaisen sitoumuksen piiriin kuuluvien uusien erittäin suuren kapasiteetin verkkojen verkkoelementtien sääntelykohtelusta.

                                 3a.3.

                                 Tarvittaessa kuvaus säännöstön 76 artiklan 2 kohdan kolmannen alakohdan nojalla asetetuista korjaavista toimenpiteistä.

                        Jakso 3b – Säännöstön 79 artiklan mukaiset toimenpide-ehdotukset

                     Antakaa soveltuvin osin seuraavat tiedot:

                                 3b.1.

                                 Lyhyt kuvaus ilmoitukseen liitetystä sitoumuksia koskevasta päätöksestä (tai ilmoittakaa toimenpide-ehdotuksen kappaleet, jaksot tai sivut, joilta tai joista kyseiset tiedot löytyvät).

                        Jakso 3c – Säännöstön 80 artiklan mukaiset toimenpide-ehdotukset

                     Antakaa soveltuvin osin seuraavat tiedot:

                                 3c.1.

                                 Lyhyt kuvaus yrityksen rakenteesta (tai ilmoittakaa toimenpide-ehdotuksen kappaleet, jaksot tai sivut, joilta tai joista kyseiset tiedot löytyvät).

                                 3c.2.

                                 Tarvittaessa kuvaus asetetuista tai peruutetuista korjaavista toimenpiteistä.

            (1)  Eurooppalaisesta sähköisen viestinnän säännöstöstä annettu Euroopan parlamentin ja neuvoston direktiivi (EU) 2018/1972.

         LIITE II
         VAKIOILMOITUSLOMAKE

            Säännöstön 61 artiklan mukaiset symmetriset velvoitteet

         (16 kohdan a ja c alakohdassa tarkoitetut)

                        Jakso 1 – Symmetristen velvoitteiden asettamista koskevat toimenpide-ehdotukset

                     Antakaa soveltuvin osin seuraavat tiedot:

                                 1.1

                                 Lyhyt tiivistelmä ilmoitetun toimenpide-ehdotuksen sisällöstä.

                                 1.2

                                 Asetettavien, säilytettävien, muutettavien tai poistettavien velvoitteiden oikeusperusta (61 artiklan 1, 2, 3 tai 4 kohta).

                                 ☐

                                    61 artiklan 1 kohta

                                 61 artiklan 2 kohdan

                                 ☐

                                 a alakohta

                                 ☐

                                 c alakohta

                                 ☐

                                 b alakohta

                                 ☐

                                 d alakohta

                        61 artiklan 3 kohdan

                                 ☐

                                 ensimmäinen alakohta

                                 ☐

                                 toinen alakohta

                                 ☐

                                    61 artiklan 4 kohta

                                 1.3

                                 Tarvittaessa asiaan liittyvistä aiemmista toimenpide-ehdotuksista 32 artiklan mukaisesti tehdyn ilmoituksen viite.

                                 1.4

                                 Niiden yritysten nimet, joita asia koskee.

                                 1.5

                                 Asetettavat, säilytettävät tai poistettavat velvoitteet.

                                 1.6

                                 Syyt, joiden vuoksi velvoitteiden asettaminen yrityksille tai niiden säilyttäminen tai muuttaminen katsotaan oikeasuhteiseksi ja perustelluksi asiaan sovellettavan lainsäädännön perusteella. Vaihtoehtoisesti ilmoittakaa toimenpide-ehdotuksen kappaleet, jaksot tai sivut, joilta tai joista kyseiset tiedot löytyvät.

                                 1.7

                                 Kansallisen kilpailuviranomaisen lausunto, jos sellainen on annettu.

                                 1.8

                                 Ehdotettuja velvoitteita koskevan julkisen kuulemisen ajankohta ja lyhyt selostus kyseisen julkisen kuulemisen tuloksista. Ilmoittakaa, onko toimenpide-ehdotukseen tehty muutoksia julkisen kuulemisen jälkeen, ja jos on, kuvailkaa muutoksia lyhyesti.

         LIITE III
         LYHYT ILMOITUSLOMAKE
         (17 kohdassa tarkoitetut)

                        1 jakso – Toimenpide-ehdotukset, joilla muutetaan aiemmin asetettujen sääntelyllisten korjaavien toimien teknisiä yksityiskohtia
                         (1)
                        tai myöhemmät ilmoitukset muiden operaattorien velvoitteista käyttäen samaa lähestymistapaa/menetelmää, jota on jo käytetty

                     Antakaa soveltuvin osin seuraavat tiedot:

                                 1.1

                                 Aiemmin ilmoitettujen toimenpide-ehdotusten ilmoituksen viitenumerot.

                                 1.2

                                 Lyhyt kuvaus muutettavista teknisistä yksityiskohdista (ja tieto, mitä merkityksellisiä markkinoita ne koskevat), tai jos muiden operaattoreiden velvoitteista ilmoitetaan myöhemmin käyttäen samaa lähestymistapaa/menetelmää, jota on jo käytetty, maininta käyttöön otettavista korjaavista toimista.

                                 1.3

                                 Jos päivitetyt tekniset yksityiskohdat liittyvät hinnoittelurakenteeseen (esim. laskentamalleissa käytettyjen kustannusten ja arvioiden vuotuinen päivitys), selitys siitä, onko kyseessä rutiininomainen päivitys.

                                 1.4

                                 Kuultiinko kansallista kilpailuviranomaista toimenpide-ehdotuksesta? Jos kuultiin, mikä oli sen kanta?

                                 1.5

                                 Huomautuksia:

                        Jakso 2 – Toimenpide-ehdotukset, jotka annetaan aiemmin ilmoitettuun ja arvioituun yhteisinvestointijärjestelyyn liittyvän myöhemmän yksittäisen päätösluonnoksen muodossa edellyttäen, että olosuhteissa ei ole tapahtunut olennaisia muutoksia (Säännöstön 76 artikla)

                     Antakaa soveltuvin osin seuraavat tiedot:

                                 2.1

                                 Lyhyt kuvaus toimenpide-ehdotuksen sisällöstä ja todisteet sopimuksen tekemisestä vähintään yhden yhteissijoittajan kanssa.

                                 2.2

                                 Aiemmin ilmoitettujen toimenpide-ehdotusten ilmoituksen viitenumerot.

                                 2.3

                                 Luettelo operaattoreista, joihin tätä toimenpide-ehdotusta sovelletaan.

                                 2.4

                                 Kuultiinko kansallista kilpailuviranomaista toimenpide-ehdotuksesta? Jos kuultiin, mikä oli sen kanta?

                                 2.5

                                 Huomautuksia:

            (1)  Kansalliset sääntelyviranomaiset muuttavat usein jo määrättyjen korjaavien toimien teknisiä yksityiskohtia ottaakseen huomioon talouden indikaattoreissa tai tekijöissä tapahtuneet muutokset (kuten laitekustannusten, työvoimakustannusten, inflaatioasteen tai kiinteistövuokrien muutokset) tai päivittääkseen ennusteita tai olettamuksia. Ainoastaan sellaisten yksityiskohtien muutoksista tai päivityksistä, jotka eivät muuta olemassa olevien korjaavien toimien luonnetta tai yleistä soveltamisalaa, olisi tehtävä ilmoitus lyhyellä ilmoituslomakkeella. Toisaalta korjaavien toimien luonteen tai soveltamisalan olennaisista muutoksista (kuten kustannusten tai hintojen laskentamenetelmien, siirtymien määrittämisen tai hintatasojen muutoksista, lukuun ottamatta hintamuutoksia, jotka ainoastaan heijastavat edellä mainituissa talouden indikaattoreissa tai tekijöissä tapahtuneita muutoksia) olisi ilmoitettava vakiomuotoisella ilmoituslomakkeella.

         LIITE IV
         HYVÄKSYTYISTÄ TOIMENPITEISTÄ ILMOITTAMINEN
         (8 kohdassa tarkoitetut)

                        Jakso 1 – Hyväksytyn toimenpiteen yksilöinti

                     Antakaa soveltuvin osin seuraavat tiedot:

                                 1.1

                                 Hyväksytyn toimenpiteen voimaantulopäivä.

                                 1.2

                                 Komissiolle toimenpide-ehdotuksesta luonnosvaiheessa aiemmin tehdyn ilmoituksen kirjaamisnumero ja nimi.

                                 1.3

                                 Saiko jäsenvaltionne kansallinen sääntelyviranomainen huomautuksia komissiolta, muilta kansallisilta sääntelyviranomaisilta tai BERECiltä säännöstön 32 artiklan 3 kohdan mukaisen toimenpide-ehdotusta koskevan ilmoituksen johdosta?

                        Kyllä

                     ☐

                        Ei

                     ☐

                        Jakso 2 – Yksityiskohtaiset tiedot siitä, miten esitetyt huomautukset on otettu mahdollisimman tarkasti huomioon

                     Antakaa soveltuvin osin seuraavat tiedot:

                                 2.1

                                 Selvitys siitä, kuinka kansallinen sääntelyviranomainen on ottanut esitetyt huomautukset mahdollisimman tarkasti huomioon. Jos toimenpide-ehdotuksen tekstiin on tehty muutoksia esitettyjen huomautusten huomioon ottamiseksi, antakaa viittaukset päivitettyihin artikloihin/osiin/sivuihin.

                     [Huomautuksen 1 otsake]

                        Selvitys siitä, kuinka ne on otettu huomioon, ja/tai viittaus siihen hyväksytyn toimenpiteen osaan, josta nämä tiedot löytyvät

                     [Huomautuksen 2 otsake]

                        Selvitys siitä, kuinka ne on otettu huomioon, ja/tai viittaus siihen hyväksytyn toimenpiteen osaan, josta nämä tiedot löytyvät

                     [Huomautuksen 3 otsake]

                        Selvitys siitä, kuinka ne on otettu huomioon, ja/tai viittaus siihen hyväksytyn toimenpiteen osaan, josta nämä tiedot löytyvät